Operasi sekolah di Melaka, Selangor, KL, Putrajaya ikut ketetapan fasa 4 PPN

Pengoperasian institusi pendidikan mengikut ketetapan Fasa Tiga PPN bagi negeri Kedah dan Kelantan pula akan bermula pada 31 Oktober, manakala Pulau Pinang, Perak dan Sabah mulai 1 November.

KPM menerusi kenyataan hari ini memaklumkan perubahan ketetapan pengoperasian itu adalah selaras peralihan Fasa Tiga kepada Fasa Empat PPN bagi Kuala Lumpur dan Putrajaya, Selangor dan Melaka serta Fasa Dua kepada Fasa Tiga PPN bagi Kelantan, Perak, Pulau Pinang, Sabah dan Kedah yang semuanya berkuat kuasa esok.

“Negeri yang beralih ke Fasa Empat PPN akan melibatkan kemasukan murid Tahap 1 (Tahun 1, 2 dan 3) sekolah rendah serta murid Tingkatan 3 dan Tingkatan 4 di sekolah menengah pada 1 November.

“Sementara kehadiran murid Tahap 2 (Tahun 4, 5 dan 6) sekolah rendah serta kelas peralihan, Tingkatan 1 dan Tingkatan 2 sekolah menengah pada 8 November, iaitu seminggu selepas negeri tersebut memulakan pengoperasian berdasarkan ketetapan Fasa 4 PPN,” menurut kenyataan itu.

Menurut KPM, negeri Fasa Tiga PPN akan melibatkan kehadiran murid prasekolah, murid berkeperluan khas (MBK) di Sekolah Kebangsaan Pendidikan Khas, Sekolah Menengah Kebangsaan Pendidikan Khas, Sekolah Menengah Pendidikan Khas Vokasional dan Program Pendidikan Khas Integrasi.

Kehadiran turut melibatkan pelajar Tingkatan 6 Semester 2, Prauniversiti Sekolah Sukan Malaysia, kelas peperiksaan awam di sekolah asrama sepenuhnya/sekolah harian/sekolah swasta, International Baccalaureate Diploma serta kelas peperiksaan antarabangsa (IGCSE O-Level, A-Level, Australia Higher School Certificate dan IBD) dan kelas peperiksaan antarabangsa lain.

KPM sebelum ini memutuskan, apabila negeri beralih ke fasa PPN yang seterusnya, semua institusi pendidikan di negeri itu hendaklah beroperasi mengikut ketetapan fasa baharu selepas dua minggu daripada tarikh peralihan fasa.


Bapa kandung M Nasir meninggal dunia di Singapura

Isteri M. Nasir, Datin Marlia Musa, dilapor berkata, mereka sekeluarga amat berdukacita tidak dapat pulang ke Singapura untuk memberikan penghormatan terakhir kepada Allahyarham berikutan pandemik COVID-19 dan hanya mampu berdoa dari jauh.

“Kami sudah berusaha membuat permohonan untuk pulang ke Singapura, namun, pihak berkuasa tidak mengizinkan akibat COVID-19. Abang (M. Nasir) juga reda dan akur bahawa keadaan semasa benar-benar tidak mengizinkan,” kata Marlia yang turut berkongsi berita sedih itu di Instagram rasminya.

Menurut Marlia lagi, kali terakhir beliau serta suaminya bertemu dengan Allahyarham ialah kira-kira setahun lalu sebelum COVID-19 menular dan selepas itu mereka hanya berhubung melalui panggilan telefon dan video.


Aidilfitri: Cuti pegawai, anggota polis di seluruh negara dibeku

KUALA LUMPUR 28 April. – Kesemua cuti pegawai dan anggota polis di seluruh negara akan dibekukan sebagai persiapan bagi penugasan musim perayaan yang bakal disambut pada bulan depan, kata Ketua Polis Negara Tan Sri Abdul Hamid Bador.

“Kami akan laksanakan kawalan pergerakan seperti yang telah dilaksanakan semasa tempoh Perintah Kawalan Pergerakan (PKP) pada tahun lalu walaupun tiada arahan PKP dikeluarkan.

“Sepertimana yang dilakukan pada tahun lalu, seramai 46,000 anggota yang telah ditugaskan dan 12,000 yang lain adalah berada dalam mod standby,” katanya pada sidang media selepas majlis penyampaian Surat Penghargaan Tolak Rasuah PDRM di Bukit Aman di sini hari ini.

Abdul Hamid berkata polis juga memperketatkan sekatan jalan raya di setiap Plaza Tol pada Aidilfitri ini bagi mengelakkan berlakunya rentas negeri.

“Tidak mustahil ia akan berganda sekiranya kita cuai. Anggota PDRM yang berada dalam mod standby semasa Aidilfitri akan digerakkan bersama anggota yang bertugas jika keadaan semasa musim perayaan tidak dapat dikawal.

“Sekiranya keadaan menjadi gawat, 12,000 pegawai dan anggota polis yang berada dalam mod standby akan dikerah untuk membantu di samping bersama Angkatan Tentera Malaysia, anggota Jabatan Sukarelawan Malaysia dan Angkatan Pertahanan Awam sekiranya keadaan diperlukan,” katanya.

Mengulas mengenai isu PDRM menerima kecaman pengguna jalan raya kerana berlaku kesesakan semasa sekatan jalan raya, Abdul Hamid menyifatkan perbuatan sedemikian sebagai tidak bertanggungjawab.

“Janganlah timbul lagi kecaman-kecaman kepada saya dan PDRM kerana kesesakan lalu lintas. PDRM dikecam kerana dikatakan bahawa kita (PDRM) sengaja menyebabkan jalan menjadi sesak.

“Saya sedih kerana perkara itu dibangkitkan dalam mesyuarat kami. Mengapa PDRM mendirikan sekatan jalan raya di Putrajaya? Apa kena mengena Putrajaya dengan dirikan road block?,” katanya

Abdul Hamid berkata orang ramai seharusnya faham mengenai pentingnya sekatan jalan raya dilaksanakan atas arahan Majlis Keselamatan Negara (MKN) sebagai langkah memutuskan rantaian COVID-19 dan mengelakkan rentas negeri daripada berlaku kluster baharu COVID-19.

Beliau berkata masih ramai yang mengecam polis tanpa usul periksa dan mengapa PDRM menyusahkan orang ramai dengan mengadakan sekatan jalan raya di Putrajaya namun mengingatkan mereka supaya kembali membaca arahan MKN sebelum mengutuk pasukan itu.


Op Terjah: 1,220 premis kurang bekalan barangan asas – Fuziah

KUANTAN, 25 Disember – Sebanyak 1,220 daripada 4,732 premis yang diperiksa menerusi Op Terjah di seluruh negara didapati mempunyai masalah kekurangan bekalan barangan asas, kata Timbalan Menteri Perdagangan Dalam Negeri dan Kos Sara Hidup Senator Fuziah Salleh.

Beliau berkata menerusi pemeriksan itu, telur ayam, gula, minyak masak paket selain tepung gandum antara bekalan keperluan yang didapati berkurangan dan usaha segera telah dilaksanakan untuk memulihkan bekalan.

“Beberapa faktor dilihat menjadi punca bekalan ini berkurangan antaranya isu pengangkutan, jadual bekalan dan ada juga ketika mereka habis bekalan orang dah buat aduan sebelum mereka sempat isi semula bekalan,” katanya kepada pemberita selepas memantau pelaksanaan Skim Harga Maksimum Musim Perayaan (SHMMP) Krismas di sebuah pasar raya, di sini hari ini.

Hadir sama Exco Hal Ehwal Pengguna dan Sumber Manusia negeri Sim Chon Siang dan Pengarah Kementerian Perdagangan Dalam Negeri dan Kos Sara Hidup (KPDN) negeri Datuk Mark Ujin.

Ops Terjah yang mula dilaksanakan KPDN pada 16 Dis lepas, antaranya bertujuan melihat sendiri masalah bekalan dan harga barangan asas selain mengenal pasti zon atau kawasan yang terjejas dengan bekalan.

Mengulas mengenai SHMMP, Fuziah berkata sepanjang tiga hari ia dilaksanakan bermula Jumaat lepas, sebanyak 1,008 premis di seluruh negera telah diperiksa dan tiada kes atau aduan yang diterima oleh KPDN.


Kadar 100% vaksinasi mampu dicapai akhir Oktober – PM

Perdana Menteri Datuk Seri Ismail Sabri Yaakob berkata, sehubungan itu rakyat dan seluruh Keluarga Malaysia perlu bersedia untuk hidup bersama COVID-19 sebagai endemik selepas Oktober apabila suntikan vaksin dijangka selesai sepenuhnya.

“Alhamdulillah, hari ini buat pertama kalinya selepas beberapa bulan, kadar purata kebolehjangkitan (R-naught) seluruh negara berada di bawah 1.0, dan saya yakin kita berada di landasan yang tepat ke arah pemulihan negara.

“Berdasarkan unjuran data Jawatankuasa Khas Jaminan Akses Bekalan Vaksin COVID-19 (JKJAV), purata kadar vaksinasi di setiap negeri dijangka mencapai 80% bagi populasi dewasa menjelang penghujung September 2021.

“Saya percaya kadar vaksinasi 100 peratus akan dicapai akhir Oktober 2021, sekali gus memberi perlindungan kepada Keluarga Malaysia,” katanya dalam kenyataan mengenai Sidang Khas Pengurusan Pandemik COVID-19 hari ini.

Perdana Menteri berkata, Kementerian Kesihatan Malaysia (KKM) diminta untuk membentangkan strategi baharu pandemik dan endemik yang bersesuaian selain daripada pematuhan Prosedur Operasi Standard (SOP) semata-mata.


Cari pendekatan terbaik pelaksanaan GEG Bills

KOTA LAKSAMANA 6 Jun – Persatuan Pemilik Kedai Kopi Malaysia-Singapura (MSCSPGA) dan 44 persatuan gabungan meminta kerajaan mencari pendekatan terbaik membabitkan isu Rang Undang-undang (RUU) Generasi Penamat (GEG Bills).

Dakwanya, RUU itu tidak akan mendatangkan penyelesaian dalam mengawal isu penggunaan produk tembakau di negara malah dikhuatiri memburukkan lagi masalah perdagangan rokok seludup.

Teu Hoon berkata, pendidikan adalah kunci utama untuk mengurangkan kelaziman merokok, kerajaan juga harus tegas, mengambil langkah kawalan dengan memperluaskan kawasan larangan merokok dan meningkatkan penguatkuasaan terhadap individu bawah umur.

“Larangan merokok untuk generasi baru tidak akan menyelesaikan masalah ini kerana pendekatan yang lebih seimbang diperlukan untuk mengelak sebarang masalah dikemudian hari.

“Kami ingin menyuarakan kebimbangan kepada Kementerian Kesihatan Malaysia (KKM) dan semua Ahli Parlimen bahawa rang undang-undang itu tidak boleh dibentangkan secara terburu-buru kerana masih banyak perkara yang perlu diteliti semula.

“Dikhuatiri akan ada lebih banyak kemudaratan daripada kebaikan dan seterusnya menggagalkan objektif untuk mengurangkan jumlah perokok,” katanya pada sidang media di sebuah restoran di Kota Laksamana, di sini, hari ini.

Sementara itu, Setiausaha Kehormat persatuan itu, Datuk Tan Chnan Yeang berkata, satu memorandum telah dihantar kepada 220 Ahli Parlimen, semalam bagi menyuarakan hasrat agar perkara itu dikaji semula.

Menurutnya, menguatkuasakan larangan merokok bagi mereka yang lahir selepas 2007 akan memaksa perokok untuk membeli produk tembakau daripada saluran yang tidak sah.

“Jika larangan ini dikuatkuasakan, sudah pasti akan mendorong perokok untuk memilih rokok seludup. Hal ini juga akan merugikan 25,000 peniaga kedai kopi dan mungkin 6,000 atau 30 peratus akan berdepan gulung tikar.

“Kita harap kerajaan kaji semula perlaksanaan ini malah jika RUU ini dimuktamadkan kerajaan perlu ada pendekatan sesuai untuk membenarkan peniaga memeriksa kad pengenalan seseorang bagi memastikan mereka bukan lahir pada tahun 2007 kerana setakat ini peniaga tidak mempunyai hak atau kuasa untuk memeriksa maklumat sulit berkaitan itu,” katanya.


Kuota haji, umrah dijangka dibincang Muhyiddin, Putera Mahkota

RIYADH 9 Mac. – Permohonan kuota tambahan jemaah haji Malaysia bagi musim haji tahun ini antara perkara penting dijangka dibangkitkan Tan Sri Muhyiddin Yassin semasa Perdana Menteri menghadap Putera Mahkota Arab Saudi, Mohammed Salman Abdulaziz Al-Saud di sini, hari ini.

Menurut laman web Tabung Haji, kerajaan Arab Saudi menetapkan kuota haji setiap negara pada kadar 0.1 peratus daripada jumlah penduduk negara berkenaan.

Selain soal kuota haji, Muhyiddin juga dijangka membangkitkan isu kebenaran kepada jemaah Malaysia mengerjakan ibadah umrah secepat mungkin pada pertemuan dengan Putera Mahkota, yang juga Timbalan Perdana Menteri dan Menteri Pertahanan.

Mengenai usaha mempromosikan minyak sawit Malaysia di negara ini, Muhyiddin sedang meneroka kemungkinan membuka pejabat Lembaga Minyak Sawit Malaysia (MPOB) di Arab Saudi.

Perdana Menteri yang tiba di negara ini Sabtu lalu, singgah di Makkah terlebih dahulu untuk menunaikan ibadah dan diberi peluang memasuki Kaabah.

Lawatan rasmi itu atas undangan Raja Arab Saudi, Raja Salman bin Abdulaziz Al-Saud, dilaksanakan di bawah prosedur operasi standard (SOP) ketat bagi mengekang pandemik COVID-19.


Pengecualian bayaran tol 7 hari mulai Jumaat di ICQS Johor – PM

KUALA LUMPUR, 30 Mac – Kerajaan bersetuju memberikan pengecualian bayaran tol selama tujuh hari melibatkan semua jenis kenderaan di sempadan Malaysia-Singapura sempena pembukaan semula laluan darat kedua-dua negara bermula Jumaat ini.

Perdana Menteri Datuk Seri Ismail Sabri Yaakob berkata pengecualian itu membabitkan plaza tol Kompleks Imigresen, Kastam, Kuarantin dan Keselamatan (ICQS) di Bangunan Sultan Iskandar (Tambak Johor) dan Tanjung Kupang (Lebuh Raya Linkedua) di Johor.

“Ia adalah selaras dengan pendekatan untuk memudah cara perjalanan rentas sempadan dengan Singapura. Pengecualian ini adalah untuk rakyat Malaysia dan pengguna menambah nilai atau memperbaharui ‘Touch and Go’ dan ‘Smart Tag’,” katanya dalam kenyataan di sini hari ini.

Beliau berkata keputusan memberikan pengecualian bayaran tol melibatkan perjalanan masuk dan keluar menerusi kedua-dua plaza itu bagi memastikan kelancaran lalu lintas berikutan pembukaan sempadan laluan darat yang ditutup sejak dua tahun lepas akibat pandemik COVID-19.

“Pengecualian ini adalah tambahan kepada pengecualian Caj Jalan (CJ) yang dikenakan kepada kenderaan persendirian pendaftaran Singapura apabila memasuki Malaysia melalui laluan darat di kedua-dua lokasi,” katanya.

Ismail Sabri berkata sempena pembukaan semula sempadan, PLUS Malaysia Berhad (PLUS) menganggarkan sekurang-kurangnya 42,000 kenderaan akan memasuki Malaysia menerusi Tambak Johor dan Linkedua setiap hari.

Perdana menteri berkata bagi memastikan perjalanan lancar, PLUS dengan kerjasama kerajaan negeri Johor serta kementerian dan agensi berkaitan juga giat melakukan persiapan akhir termasuk persiapan di plaza-plaza tol, kawasan rehat dan semua kemudahan awam yang disediakan di lebuh raya PLUS.

Ismail Sabri berkata bermula 1 April juga, semua pengembara yang lengkap vaksinasi dibenar merentas sempadan darat tanpa perlu menjalani kuarantin atau melaksanakan ujian COVID-19 termasuk ujian prapelepasan dan semasa ketibaan.


DUN Tanjung Bidara : Ab Rauf santuni bakal haji dan hajah

TANJUNG BIDARA 9 Jun – Seramai 16 bakal haji dan hajah dalam kalangan penduduk di Dewan Undangan Negeri (DUN) Tanjung Bidara diraikan Ahli Dewan Undangan Negeri (ADUN) itu Datuk Seri Ab Rauf Yusoh.

Ab Rauf menerusi perkongsian di Facebook rasminya berkata, dalam majlis berlangsung di JAPERUN Tanjung Bidara pada 3 Jun lalu, pihaknya meraikan 10 bakal hajah dan enam bakal haji.

Beliau berkata, selain bertanya khabar dan persiapan dilakukan jemaah untuk ke tanah suci pada majlis sama turut diadakan majlis bacaan doa selamat.


Peminjam PTPTN terjejas banjir dapat penangguhan bayaran 3 bulan

KUALA LUMPUR, 25 Dis – Kerajaan bersetuju memberikan penangguhan bayaran balik pinjaman Perbadanan Tabung Pendidikan Tinggi Nasional (PTPTN) selama tiga bulan kepada peminjam yang terkesan akibat banjir yang melanda negara, baru-baru ini.

Menteri Pengajian Tinggi Datuk Seri Dr Noraini Ahmad berkata keputusan itu diambil selari dengan aspirasi kerajaan yang prihatin serta komited membantu Keluarga Malaysia yang terlibat dalam bencana banjir mengakibatkan kemusnahan harta benda termasuk peminjam PTPTN.

Noraini berkata butiran lanjut mengenai pelaksanaannya akan diumumkan oleh PTPTN dan berharap penangguhan bayaran balik PTPTN itu dapat meringankan beban peminjam yang terkesan.- BERNAMA


Banjir: Empat jalan terputus hubungan, 45 orang dipindahkan di Ranau

KOTA KINABALU, 5 Jan – Empat jalan terputus hubungan di daerah Ranau akibat kejadian hujan lebat berterusan dan banjir pada petang semalam.

Sekretariat Jawatankuasa Pengurusan Bencana Negeri Sabah dalam kenyataan memaklumkan jalan utama yang menghubungkan Kota Kinabalu-Sandakan di Km179.308 telah ditutup serta-merta akibat banjir.

“Hujan berterusan lebih tiga jam telah menyebabkan beberapa kawasan kampung di daerah ini telah dinaiki air iaitu Kampung Libang, Kituntul dan Marakau.

“Susulan itu, hingga 8 pagi ini seramai 45 mangsa daripada 14 keluarga dipindahkan ke PPS (pusat pemindahan sementara) di PPS Dewan Ibu Pejabat Polis Daerah (IPD) Ranau yang dibuka pada 12.45 tengah malam tadi,” menurut kenyataan itu.

Enam lokasi di daerah itu telah dikenal pasti sebagai lokasi berisiko di daerah Ranau iaitu Kampung Libang, Marakau, Kituntul, Silou, Lasing dan Bahab.

Sementara itu, Jabatan Kerja Raya Negeri Sabah dalam kenyataan berasingan memberitahu pengguna Jalan Kota Kinabalu-Sandakan boleh menggunakan dua jalan alternatif untuk ke destinasi masing-masing.


Minyak masak peket RM2, Telur jadi rebutan di Melaka Agro Market

BUKIT KATIL, 28 Januari – Minyak masak peket, telur dan gula habis dijual dalam tempoh dua jam pada program Melaka Agro Market (MAM) dan Jualan Terus Dari Ladang (JTDL), di Tapak Yayasan Dunia Melayu Dunia Islam (DMDI), di sini, hari ini.

Cuaca mendung disusuli renyai pada sebelah pagi bukan penghalang bagi orang ramai untuk hadir bagi mendapatkan barangan keperluan harian pada harga berpatutan.

Tawaran harga juga diberikan bagi bahan mentah seperti gula sepeket berharga RM2.65 manakala telur gred A dijual RM13.20, gred B RM12.60, gred C RM12 dan telur omega gred A hanya RM15.

Selain tiga barangan asas tersebut, pengunjung yang hadir juga dilihat berpusu-pusu ke gerai jualan sayur-sayuran dan buah-buahan termasuk memberi sokongan kepada beberapa produk industri kecil sederhana (IKS) serta Lembaga Pemasaran Pertanian Persekutuan (FAMA).

Tinjauan Melaka Hari Ini (MHI) mendapati program anjuran DMDI bermula jam 8 pagi sehingga 6 petang itu menerima kedatangan pengunjung dari dalam dan luar daerah negeri ini.

Difahamkan program jualan yang menutup tirainya esok akan menerima kedatangan Yang di-Pertua Negeri Tun Seri Setia Mohd Ali Mohd Rustam pada jam 9 pagi.


Klip raya ‘panas’ ahli perniagaan dirujuk kepada JAKIM untuk tindakan

KUALA LUMPUR, 25 April – Klip video lagu raya seorang ahli perniagaan yang menjadi perdebatan dan perbincangan panas rakyat Malaysia telah dirujuk kepada Jabatan Kemajuan Islam Malaysia (Jakim) untuk dibawa kepada pihak berkuasa.

Menteri di Jabatan Perdana Menteri (Hal Ehwal Agama) Datuk Idris Ahmad berkata klip video itu yang diringi watak penari jauh daripada adab ketimuran dan ajaran Islam kurang sesuai untuk dikaitkan dengan kemenangan umat Islam pada bulan Syawal setelah menempuh ujian dan tarbiah dalam bulan Ramadan.

“Saya terpanggil untuk mengulas isu ini kerana ketika semua umat Islam teruja untuk mengejar 10 malam terakhir Ramadan mencari sebanyaknya pahala, seolah-olah isu ini saya khuatir menenggelamkan keghairahan umat Islam dalam mengejar rahmat takwa ini.

“Semua rakyat Malaysia dan seluruh umat Islam khususnya perlu menjaga sensitiviti kepada perkara yang berkaitan dengan agama dan menjaga batasan terhadap hiburan yang mahu ditonjolkan, apatah lagi negara kita baru nak pulih daripada ingatan Allah terhadap COVID-19,” kata Idris menerusi catatan di laman Facebook rasmi beliau.

Idris dalam pada itu menasihatkan agar klip video seumpamanya dikeluarkan daripada siaran di mana-mana platform media atau ditetapkan pada mod privasi untuk tatapan peribadi pemilik sahaja.

“Saya yakin ia mampu memberi jiwa besar dan hati lebih lapang jika kita patuh pada ajaran dan nilai agama yang tidak rugi pun jika kita menurutinya, malah insya-Allah akan melapangkan lagi rezeki kita,” katanya.

Berharap dapat bertemu dengan pemilik video itu, Idris turut menyeru masyarakat agar sentiasa berhati-hati dan cakna terhadap perkara yang boleh menyentuh sensitiviti agama yang semakin baik dalam kalangan rakyat Malaysia.

“Jika ada peluang, mungkin saya boleh bertemu mata bersama dengan empunya video ini sebagai tanda ingatan dan ukhuwah sesama Islam, dan mungkin banyak perkara yang boleh dikongsi bersama dalam pertemuan ini. Insya-Allah,” katanya. – BERNAMA


Penolong pegawai tadbir hadapi 120 tuduhan terima wang RM82,700

KUALA LUMPUR 12 Mac. – Seorang penolong pegawai tadbir dihadapkan ke tiga Mahkamah Sesyen di sini hari ini atas 120 pertuduhan menerima wang berjumlah RM82,700 daripada lima pemilik syarikat kontraktor pembersihan, empat tahun lalu.

Mohamed Helfien Nordin, 44, mengaku tidak bersalah atas kesemua pertuduhan terhadapnya yang dibacakan masing-masing di hadapan hakim-hakim Suzana Hussin, Rozina Ayob dan Azura Alwi.

Mengikut kesemua pertuduhan, tertuduh didakwa sebagai Penolong Pegawai Tadbir (N29), Jabatan Pengurusan Perumahan dan Pembangunan Komuniti yang bertugas sebagai Pengurus Perumahan Zon 2, Dewan Bandaraya Kuala Lumpur (DBKL), telah menerima untuk dirinya wang RM82,700 yang dimasukkan ke dalam akaun Maybank miliknya daripada lima pemilik syarikat kontraktor pembersihan perumahan dan rumah sampah di DBKL yang ada hubungan dengan kerja rasmi tertuduh sebagai Pengurus Perumahan Zon 2.

Kesalahan itu didakwa dilakukan di Maybank Cawangan Medan Tuanku, Jalan Medan Tuanku 1 di sini, antara Januari 2014 dan Jun 2017 mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.

Terdahulu, Timbalan Pendakwa Raya Fadhli Ab Wahab menawarkan jaminan RM80,000 bagi kesemua pertuduhan, namun Mohamed Helfien yang tidak diwakili peguam, memohon jaminan dikurangkan kerana dia penanggung tunggal keluarga serta perlu menjaga isteri dan empat orang anak.

Mahkamah membenarkan tertuduh diikat jamin RM47,000 dengan seorang penjamin bagi kesemua pertuduhan berserta syarat tambahan pasportnya diserahkan kepada mahkamah dan dia perlu melapor diri di pejabat Suruhanjaya Pencegahan Rasuah Malaysia berdekatan pada minggu pertama setiap bulan sehingga kes selesai.


Luqman Hakim sah milik KV Kortrijk

Luqman yang sebelum ini menempuhi pelbagai halangan menandatangani kontrak bersama pasukan divisyen utama Belgium selama lima tahun dalam satu majlis yang berlangsung di ibu negara hari ini.

Luqman sebelum ini ditawarkan kontrak untuk bermain dengan pasukan itu pada September lalu dan akan menyertai kelab itu pada bulan Mac apabila usianya genap 18 tahun.

Mengikut perancangan, dia akan terlebih dahulu menjalani latihan selama tiga bulan di Cardiff City bermula Disember lalu dan kemudiannya terbang ke Belgium, namun pelbagai isu yang berbangkit menyebabkan perancangan berkenaan terbantut.

Majlis menandatangani kontrak hari ini turut dihadiri pemilik pasukan, Tan Sri Vincent Tan; Duta Belgium, H E Pascal Gregoire dan Setiausaha Agung Persatuan Bolasepak Selangor (FAS), Dr Johan Kamal Hamidon.


Sang Kancil sedia sahut cabaran ‘heavyweight’

MELAKA United (MU) perlu berusaha untuk kekal di Liga Super walau dengan apa jua cara sekalipun, tegas Timbalan Presiden Persatuan Bola Sepak Melaka United (MUSA), Datuk Wira Mohd Yusoff Mahadi.

Katanya, walaupun lawan-lawan yang menanti skuad Hang Tuah berstatus ‘heavyweight’ pada baki tujuh perlawanan terakhir, namun beliau tetap meminta pemain dan staf kejurulatihan memberikan komitmen 100 peratus demi merealisasikan harapan tersebut.

“Tujuh perlawanan ini amat penting untuk kita mengekalkan kedudukan di Liga Super. Oleh sebab itu, pemain dan jurulatih perlu berikan fokus untuk memastikan pasukan tidak tergelincir.

“Tetapi matlamat saya sebagai Timbalan Presiden tetap mahu melihat pasukan kekal bersaing di liga atasan,” katanya ketika dihubungi Melaka Hari Ini.

Tambahnya, beliau enggan mendengar sebarang alasan daripada pemain mahupun staf kejurulatihan untuk mencapai matlamat tersebut meskipun perjalanan liga musim ini terjejas ekoran penularan pandemik Covid-19.

“Jurulatih kena ada perancangan teliti dan pemain mesti tunjuk komitmen yang tinggi. Jangan jadikan alasan ini semua (Covid-19) kerana semua pasukan hadapi masalah yang sama juga.

“Jangan nak kata kurang latihan ke apa, kerana yang paling penting sekarang ialah pemain perlu tanamkan semangat untuk memastikan Melaka United kekal di Liga Super sekurang-kurangnya untuk musim ini,” katanya lagi.


Cadangan pinda Akta DBP mampu tingkat kesedaran guna bahasa kebangsaan

KUALA LUMPUR 6 Julai – Cadangan Dewan Bahasa dan Pustaka (DBP) supaya kerajaan meminda Akta DBP dilihat mampu meningkatkan kesedaran orang ramai dalam penggunaan bahasa Melayu dengan lebih bertanggungjawab.

Menurut Persatuan Penterjemah Malaysia (PPM), pindaan yang dicadangkan bagi membolehkan DBP mengambil tindakan undang-undang terhadap  pihak yang tidak menghormati bahasa kebangsaan itu juga dapat memperkasa bahasa Melayu sebagai bahasa kebangsaan dan satu daripada bahasa utama dunia.

“Selaras dengan fungsinya sebagai bahasa kebangsaan dan bahasa pemersatuan rakyat, bahasa Melayu perlulah diangkat dalam semua bidang termasuk pentadbiran, pendidikan, undang-undang, media dan sebagainya melalui penguasaan bahasa secara tegas, berkesan dan berterusan.

“Melalui komitmen kerajaan dalam meminda Akta DBP itu, kami yakin semua pihak akan akur kepada penggunaan bahasa Melayu sebagai bahasa kebangsaan dalam semua ranah kehidupan, secara lebih bertanggungjawab,” menurut PPM dalam kenyataan hari ini.

Menurutnya, penguatkuasaan undang-undang merupakan satu daripada langkah bagi mengawal selia serta memastikan penggunaan bahasa yang betul, jitu dan bermutu selain menimbulkan kesedaran dalam masyarakat berbilang kaum tentang wujudnya bahasa kebangsaan yang termaktub dalam Perlembagaan Persekutuan.

PPM turut bersedia menggalas tanggungjawab bersama DBP bukan sahaja dalam memartabatkan bahasa Melayu sebagai bahasa utama negara, malah sehingga ke peringkat antarabangsa, setanding bahasa utama lain di dunia.


USJKT JIPS siasat kes kematian lelaki dalam tahanan polis

KUALA LUMPUR, 30 Jan – Unit Siasatan Jenayah Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kes seorang lelaki yang meninggal dunia ketika dalam tahanan polis di Kuala Kangsar, Perak.

Pengarah JIPS Bukit Aman Datuk Azri Ahmad berkata lelaki berusia 38 tahun itu dipercayai pesakit mental yang mengamuk dan menyerang bapanya di sebuah rumah di Kampung Temong Hilir, Kuala Kangsar pada 7 malam, semalam.

“Suspek kemudiannya ditahan dan dibawa ke Hospital Kuala Kangsar untuk menerima rawatan. Lelaki itu bagaimanapun tidak sedarkan diri dan disahkan meninggal dunia oleh pegawai perubatan,” katanya dalam kenyataan hari ini.


Ibu bapa perlu patuhi jadual penyuraian murid, elak kesesakan

SEREMBAN 8 Mac.- Kementerian Pendidikan meminta kerjasama ibu bapa untuk mematuhi prosedur operasi standard (SOP), terutamanya semasa proses penyuraian murid sebagai langkah berjaga-jaga bagi mencegah penularan COVID-19 dalam komuniti.

Menteri Kanan Pendidikan Senator Datuk Dr Radzi Jidin berkata, pihak sekolah telah menyusun jadual penyuaraian murid dengan pelbagai kaedah, jadi amat penting ibu bapa mengikut ketetapan yang diberikan agar dapat melindungi keselamatan anak-anak.

“Kebanyakan sekolah menggunakan kaedah penyuraian secara berperingkat, oleh itu amat penting ibu bapa mematuhi jadual penyuraian yang ditetapkan oleh pihak sekolah.

“Kita ingin lihat pada tengah hari nanti di seluruh negara, proses penyuraian dapat berlangsung dengan baik, KPM serta pihak sekolah telah mencari kaedah pelbagai model penyuraian terutamanya bagi sekolah yang berada di tepi jalan,” katanya selepas melakukan lawatan di Sekolah Kebangsaan King George V, Seremban pada pagi ini.

Radzi tiba di sekolah berkenaan pada 7.30 pagi, meluangkan masa kira-kira sejam meninjau situasi kemasukan murid Tahun Satu hingga Tahun Enam.

Beliau berkata hampir tiga juta murid di peringkat sekolah rendah memulakan sesi persekolahan sepenuhnya secara bersemuka hari ini, di seluruh negara.

Beliau berharap ibu bapa dapat memberi kerjasama baik ketika sesi penyuraian murid nanti, yang hanya mengambil masa sekitar 10 hingga 20 minit.

“Kita dapat lihat proses kehadiran murid ke sekolah pada pagi ini berjalan lancar, diharapkan situasi yang sama pada sebelah petang nanti, kerana ia merupakan satu keadaan yang lebih mencabar kepada ibu bapa, guru dan murid,” katanya.

Sementara itu, mengulas mengenai kes jangkitan COVID-19 dalam kalangan pelajar dan guru sejak persekolahan secara bersemuka bermula, beliau menyifatkan keadaan masih terkawal.

Beliau berkata sekiranya terdapat kes COVID-19 yang di sesebuah sekolah, Pusat Kesihatan Daerah akan menentukan sama ada sekolah terbabit perlu ditutup sepenuhnya atau sebahagian sahaja.


Hari Malaysia peluang terbaik untuk Melaka – KM

BANDA HILIR 16 September – Pemilihan Melaka sebagai lokasi penganjuran Hari Malaysia julung kali di Semenanjung Malaysia disifatkan sebagai peluang terbaik untuk negeri ini.

Ketua Menteri Melaka Datuk Seri Utama Sulaiman Md Ali berkata, penganjuran berskala besar penuh gilang-gemilang itu berupaya membantu Melaka memacu sektor pelancongan domestik yang sebelum ini terkesan teruk akibat pandemik COVID-19.

“Sesungguhnya, pemilihan sebagai tuan rumah Hari Malaysia 2022 ini memberikan peluang terbaik kepada Melaka untuk terus memperkasakan sektor pelancongan domestik kami ketika negara memasuki Fasa Peralihan ke Endemik memandangkan sektor pelancongan adalah nadi pertumbuhan ekonomi negeri.

“Apa yang penting, melalui semangat patriotisme sebegini, setidak-tidaknya, mendorong Kerajaan Negeri dan Persekutuan, untuk terus memastikan agar kemakmuran dan ketenteraman negeri dan negara berkekalan, sekali gus dapat merancakkan lagi perancangan pembangunan di pelbagai sektor, demi kemajuan ekonomi negara dan Negeri Melaka khususnya,” katanya.

Beliau berkata demikian ketika berucap menerusi rakaman video sempena sambutan Hari Malaysia 2022 di Dataran Memorial Pengisytiharan Kemerdekaan, di sini, malam ini.

Hadir sama Yang di-Pertua Negeri Tun Seri Setia Mohd Ali Mohd Rustam; Perdana Menteri Datuk Seri Utama Ismail Sabri Yaakob dan isteri Datin Seri Utama Muhaini Zainal Abidin; Timbalan Ketua Menteri Sarawak Datuk Amar Haji Awang Tengah Ali Hasan; Timbalan Ketua Menteri II Sabah Datuk Seri Panglima Dr. Jeffrey G. Kitingan; Menteri Komunikasi dan Multimedia Tan Sri Annuar Musa; barisan Menteri Kabinet dan Exco Kerajaan Negeri serta lain-lain kenamaan.

Dalam ucapannya, Sulaiman turut memberikan ucapan penghargaan kepada Kerajaan Persekutuan kerana memberi penghormatan kepada Kerajaan Negeri Melaka menjadi tuan rumah pertama bagi sambutan pertama di luar Sabah dan Sarawak.

Katanya, ia sekali gus mencerminkan keyakinan Kerajaan Persekutuan terhadap nilai-nilai budaya hidup masyarakat berbilang kaum yang ada di negeri bersejarah ini.

“Sesungguhnya, kami di Melaka sejak dahulu lagi sentiasa mengamalkan dasar terbuka dan pragmatik terhadap hubungan kaum dan agama, yang dapat memperkasa hubungan integrasi nasional.

“Malah, permulaan dasar dan hubungan integrasi yang mahu diterapkan dalam kalangan rakyat sebenarnya telah bermula sejak zaman gemilangan Kesultanan Melayu Melaka lagi.

“Justeru, saya mengharapkan agar Sambutan ini dapat menyemarakkan lagi semangat cinta akan negara dalam kalangan rakyat Malaysia seterusnya menzahirkan taat setia kepada negara tanpa mengira kaum, agama dan bangsa serta memupuk perpaduan serta kebersamaan dalam mengharungi cabaran dengan semangat Keluarga Malaysia,” katanya.


Maritim Malaysia tahan dua bot tempatan bersama 10 warga Vietnam

KEMAMAN 12 – Mei Agensi Penguatkuasaan Maritim Malaysia (Maritim Malaysia) Zon Maritim Kemaman telah menahan dua bot nelayan tempatan di kedudukan sekitar 26 batu nautika timur laut perairan Kuala Kemaman, semalam.

Pengarah Maritim Zon Maritim Kemaman, Komander Maritim Rashidilhadi Abd Rashid berkata, kedua-dua bot ditahan semasa rondaan bersepadu Op Pagar Laut, Op Iman dan Op Naga Barat pada Selasa, 10 Mei sekitar jam 1.50 tengah hari serta 2.35 petang.

Kesemua bot, hasil rampasan, bersama tekong dan kru telah dibawa ke Jeti Zon Maritim Kemaman untuk proses saringan COVID-19 oleh pihak Kementerian Kesihatan Malaysia sebelum kes diserahkan kepada pegawai penyiasat Maritim Malaysia.


Warga emas hilang, keluar rumah sejak seminggu lalu

SEREMBAN, 28 Nov – Seorang lelaki warga emas dilaporkan hilang selepas keluar dari rumahnya di Kampung Sikai, Gunung Pasir, Seri Menanti dekat sini sejak 22 Nov lepas.

Ketua Polis Daerah Kuala Pilah Supt Amran Mohd Ghani berkata pihaknya menerima laporan memaklumkan kehilangan Abu Zahrin A. Hassan, 67, sehari kemudian, daripada adiknya Norliza A.Hassan, 53, yang tinggal berdekatan.

“Kita masih menjalankan pencarian mangsa yang dipercayai kurang sihat mental dan ingatan kurang baik itu dengan dibantu keluarga dan ahli Majlis Pengurusan Komuniti Kampung. Maklumat awal kita dapat dia memang sering keluar tetapi akan balik semula namun kali ini tidak pulang sudah tujuh hari.

“Kita dimaklumkan ada penduduk nampak lelaki itu di Kampung Sikai dua hari lepas namun apabila anggota kita membuat pencarian, warga emas itu masih gagal ditemukan, tiada unsur jenayah dalam kes ini. Polis masih giat lakukan pencarian yang bertumpu di daerah ini,” katanya.

“Siang saya bekerja, jadi, tidak sedar dia tiada di rumah. Dia tinggal sendirian di rumah arwah mak, saya menjaganya, ketika saya panggil untuk makan tiada sahutan, rumah pun gelap. Dia memang selalu keluar untuk cari makan, tapi akan balik, orang kampung kenal dan kadang-kadang ada hantar dia balik.

“Kami bimbang sebab dia ada masalah mental sikit, jalan pun tak gagah, pakai tongkat tapi baik dan tak kacau orang, tak banyak bercakap. Baru-baru ini anak lelakinya daripada enam beradik meninggal dunia, saya takut mungkin dia masih bersedih, semoga dia ditemukan selamat,” katanya.

Norliza turut berharap orang ramai yang mempunyai maklumat atau ada melihat mangsa untuk segera melaporkan pada balai polis berdekatan atau menghubunginya di talian 013-6555548. — BERNAMA


Peraturan kuarantin Jemaah Menteri pulang dari lawatan rasmi luar negara dilonggarkan

KUALA LUMPUR 9 Feb. – Jemaah Menteri yang pulang dari mana-mana lawatan rasmi luar negara dikecualikan daripada menjalani pemerhatian atau pengawasan selama 10 hari.

Perkara itu dinyatakan dalam warta Kerajaan Persekutuan terbaharu di bawah Perintah Pencegahan dan Pengawalan Penyakit Berjangkit (Pengecualian) 2021 yang disiarkan di laman sesawang Jabatan Peguam Negara semalam.

“Tertakluk kepada perenggan 3, Menteri mengecualikan Jemaah Menteri yang kembali dari mana-mana lawatan rasmi luar negara daripada pemakaian Seksyen 15 Akta.

“Jemaah Menteri yang kembali dari mana-mana lawatan rasmi luar negara hendaklah menjalani pemerhatian selama tiga hari atau menjalani pengawasan sehingga boleh dilepaskan tanpa membahayakan orang ramai,” menurut warta itu.

Warta itu yang ditandatangani Menteri Kesihatan Datuk Seri Dr Adham Baba, menyatakan peraturan itu berkuat kuasa mulai hari ini hingga 1 Ogos ini.

Seksyen 15 Akta Pencegahan dan Pengawalan Penyakit Berjangkit 1988 (Akta 342) memperuntukkan seseorang pegawai diberi kuasa boleh memerintahkan supaya mana-mana kontak menjalani pemerhatian di mana-mana tempat dan bagi apa-apa tempoh yang difikirkannya patut, atau menjalani pengawasan sehingga dia boleh dilepaskan tanpa membahayakan orang ramai.

Kerajaan sebelum ini memendekkan tempoh kuarantin di Malaysia ke atas prosedur pengurusan kuarantin wajib kepada pengembara yang pulang dari luar negara dan kontak rapat kepada kes yang disahkan positif COVID-19 daripada 14 kepada 10 hari.


PKPP: 312 ditahan termasuk 143 tidak amal penjarakan fizikal

KUALA LUMPUR, 11 Sept. – Seramai 312 individu termasuk 143 gagal mengamalkan penjarakan fizikal ditahan semalam atas kesalahan ingkar arahan Perintah Kawalan Pergerakan Pemulihan (PKPP).

Menteri Kanan (Kluster Keselamatan) Datuk Seri Ismail Sabri Yaakob berkata selain itu 70 individu dikesan melakukan kesalahan menerusi aktiviti di kelab malam atau pub, 37 individu gagal menyediakan peralatan dan catitan keluar masuk dan 31 disyaki menjalankan aktiviti pelacuran.

“Daripada jumlah itu, seramai 267 individu telah dikompaun manakala 38 individu direman dan tujuh lagi dijamin,”  katanya dalam kenyataan di sini hari ini.

Ismail Sabri beliau berkata daripada jumlah tersebut Angkatan Tentera Malaysia (ATM) menahan tiga pendatang tanpa izin di Pantai Sungai Rengit, Johor kerana tiada dokumen pengenalan diri yang sah.

Bagi kuarantin wajib, seramai 26,999 individu telah pulang ke tanah air melalui pintu masuk sempadan antarabangsa dan ditempatkan di 70 hotel dan lapan premis lain termasuk Institut Latihan Awam (ILA) serta Institusi Pengajian Swasta di Kuala Lumpur, Selangor, Negeri Sembilan, Pulau Pinang, Johor, Sarawak, Kelantan, Perak, Kedah, Perlis, Terengganu, Sabah dan Labuan sejak 24 Julai lalu.

“Daripada jumlah itu, seramai 10,226 individu sedang menjalani proses kuarantin wajib manakala 69 individu telah dihantar ke hospital untuk rawatan. Seramai 16,704 individu telah didiscaj dan dibenarkan pulang,” katanya.- BERNAMA


Italian Serie A football league votes to start play, pending government approval

ROME May 14 — The teams in Italy’s top football league voted Wednesday to restart the season on June 13, pending government approvals and rules on medical protocols, reported Xinhua news agency.

Italy’s top-flight, Serie A, announced Wednesday that all 20 teams voted in favor of restarting in June – despite the handful of teams from the northern part of the country hardest hit by the coronavirus outbreak expressing doubts about restarting the season. Four teams voted in favour of restarting June 20, but the other 16 voted in favor of restarting June 13.

The vote is the biggest step yet towards reopening the Serie A season suspended under the terms of Italy’s ten-week-old national coronavirus lockdown. The government is still debating the measures that must be put into place in order for the season to play out the remainder of its schedule.

The final games before the lockdown were played on March 8, the day before Prime Minister Giuseppe Conte announced the country’s nationwide lockdown. A total of 114 scheduled regular-season games have been left unplayed.

Serie A football players have been allowed to train on their own using team facilities since May 4, and on May 18 they will be allowed to train together.

The vote now puts the ball on the government’s side of the field, to decide on the terms and protocols that must be followed for the league to restart. Before Wednesday’s league vote, Italian Minister of Sport Vincenzo Spadafora echoed the terms agreed to by the Serie A teams a few hours later, saying that play could only restart “when safety measures and protocols are respected.” Spadafora did not say when those protocols would be finalised.


Bom tinggalan perang dunia kedua ditemukan di Bera

KUANTAN 5 Ogos – Sebutir bom dipercayai tinggalan daripada perang dunia kedua ditemukan di kawasan ladang kelapa sawit di Felda Triang 1 di Bera Isnin lalu, kata Ketua Polis Daerah Deputi Superintendan Mansor Samsudin.

Beliau berkata, bom itu dijumpai pada 3.30 petang oleh seorang peneroka semasa membersihkan tanah di belakang rumahnya, yang kemudian menghubungi polis.

“Bom dipercayai jenis UXO Arial Bomb seberat 226 kilogram, sepanjang lebih kurang 36 inci (91.44 sentimeter) dengan 32 inci (81.28 sentimeter ukur lilit itu dijumpai dalam keadaan separuh terkeluar dari tanah.

“Mengikut perancangan, bom itu dijangka dimusnahkan esok (hari ini) di lokasi dijumpai kerana penilaian mendapati bom tersebut berisiko jika dialihkan,” katanya semasa dihubungi di sini semalam.

Mansor berkata, cabaran untuk memusnahkan bom itu ialah kedudukannya yang terlampau dekat dengan rumah peneroka iaitu sekitar 100 meter menyebabkan penduduk tersebut terpaksa dipindahkan terlebih dahulu ke bangunan Maktab Rendah Sains Mara (MRSM) berhampiran sebelum operasi memusnahkan bom dilakukan.


Proses penjurian saringan pertama pidato Rukun Negara bermula semalam

MELAKA 10 Ogos – Proses penjurian saringan pertama Pertandingan Pidato Rukun Negara (PPRN) Peringkat Kebangsaan, Piala Tuan Yang Terutama Yang Dipertua Negeri Melaka, bertemakan ‘Rukun Negara Sebagai Prinsip Perpaduan Demi Kejayaan dan Kestabilan Rakyat’ telah bermula semalam dan akan berlangsung selama empat hari.

Pengerusi Jawatankuasa Juri PPRN, Tan Sri Prof Dr Abdul Latiff Abu Bakar berkata, saringan itu melibatkan 50 juri yang dilantik dalam kalangan pakar ilmuan, pendidik dan mereka yang mempunyai latar belakang dalam bidang kepimpinan.

“Garis panduan pemberian markah video pidato bagi semua lima kategori yang dipertandingkan sehingga saringan di peringkat akhir adalah sama, iaitu 30 peratus untuk aspek idea, misi atau ketepatan tajuk atau tema yang dibahaskan.

“Baki pemarkahan 70 peratus pula dinilai dari aspek penampilan dengan pecahan 30 peratus bagi aspek penyampaian yang jelas dan menarik, penyampaian bersemangat dan personaliti (20 peratus), gaya dan kreativiti (20 peratus),” katanya ketika dihubungi Bernama di sini hari ini.

Beliau berkata, bagi saringan pertama, sebanyak 10 video pidato terbaik setiap kategori akan dipilih untuk ke peringkat separuh akhir, yang akan berlangsung pada 16 dan 17 Ogos ini.

Katanya bagi peringkat akhir pula, hanya tiga video pidato terbaik bagi setiap kategori akan dipilih dan dinilai oleh 25 juri profesional.

Abdul Latiff berkata, proses penilaian saringan pertama agak mencabar kerana jumlah penyertaan yang diterima amat menggalakkan, membabitkan 884 video daripada lima kategori iaitu Sekolah Menengah (404 video), Sekolah Rendah (322 video), Awam (64 video), Institut Pengajian Tinggi (48 video) dan Bukan Melayu (46 video).

“Bukan mudah untuk menilai video yang begitu banyak tetapi saya ucapkan terima kasih kepada para juri yang terlibat di peringkat saringan ini, yang begitu gigih memberi markah untuk video dan pembahas terbaik,” katanya.

Pertandingan pidato anjuran Pejabat Tuan Yang Terutama Yang Dipertua Negeri Melaka dengan kerjasama Kerajaan Negeri serta Kementerian Perpaduan Negara itu menawarkan wang tunai RM300 hingga RM5,000, serta pelbagai hadiah menarik termasuk piala pusingan, piala iringan, koleksi buku dan sijil penyertaan.


PRN Melaka: Calon BN berwibawa, setia

AYER KEROH 10 Nov – Pengarah Pilihan Raya Barisan Nasional (BN) Datuk Seri Mohamad Hasan berkata, calon-calon BN dalam Pilihan Raya Negeri (PRN) Melaka disifatkan sebagai berwibawa untuk rakyat negeri ini.

“Kami tampilkan 86 peratus calon berwajah baharu, dari segenap belia sehinggalah kepada wanita, yang akan bergabung dengan calon penyandang sedia ada sebagai barisan calon winnable, acceptable and likeable.

“Insya-allah, saya memberi jaminan bahawasanya calon-calon Barisan Nasional di Melaka ini adalah dikalangan mereka yang berwibawa dan mempunyai kesetiaan tidak berbelah bahagi untuk memajukan negeri Melaka bersama,” katanya ketika melancarkan Manifesto Barisan Nasional: Kestabilan Demi Kemakmuran, hari ini.


340 kes jenayah maritim direkodkan Januari-April 2022

Pengarah Bahagian Penguatkuasaan dan Penyelarasan Maritim Laksamana Muda Maritim Hamid Mohd Amin berkata ia merangkumi jenayah penyeludupan dadah, ketum, barang kawalan bersubsidi, pendatang asing tanpa izin dan pencerobohan bot nelayan asing di perairan negara.

Beliau berkata nelayan asing yang kebiasaannya menceroboh perairan Kelantan dan Terengganu juga dilihat semakin berani “turun” hingga ke Pulau Tioman kerana mereka mahir tentang laluan perairan negara, malah dipercayai wujud sindiket melibatkan tekong darat warga tempatan.

Katanya kerjasama pelbagai agensi seperti dalam Op Benteng ketika negara dilanda pandemik COVID-19, perlu diperluaskan dalam aspek perkongsian maklumat dan penambahbaikan teknologi bagi membolehkan setiap agensi mempertingkatkan perancangan serta keupayaan masing-masing.

“Ini bagi mewujudkan keseragaman pelaksanaan secara kolektif, sekali gus mengatasi ‘grey area‘ yang membabitkan keselarasan penguatkuasaan serta pertindihan kuasa,” katanya kepada media selepas melancarkan Seminar Penguatkuasaan Maritim di sini, hari ini.


PRN Johor: BN kekal, Maszlee kecundang di DUN Layang-Layang

KLUANG, 12 Mac – Barisan Nasional (BN) berjaya mengekalkan kerusi Dewan Undangan Negeri (DUN) Layang-Layang, satu daripada ‘kerusi panas’ yang menjadi perhatian ramai pada Pilihan Raya Negeri (PRN) Johor dengan majoriti 2,815 undi.

Calon BN, Abdul Mutalip Abd Rahim memenangi persaingan empat penjuru menewaskan calon PKR dan bekas Menteri Pendidikan Dr Maszlee Malik, calon Perikatan Nasional (PN) K.Alagathiran dan calon Parti Pejuang Tanah Air (Pejuang) Ahmad Syafiq Othaman.

Abdul Mutalip yang juga bekas penyandang kerusi DUN Layang-Layang pada 2013 hingga 2018 memperoleh 7,551 undi manakala Maszlee memperoleh 4,736 undi.

Sementara itu, Alagathiran yang merupakan Ketua Pemuda Sayap Bersekutu Bersatu Negeri Johor mendapat 1,278 undi manakala  Ahmad Syafiq hanya mampu meraih 164 undi.

Keputusan diumum oleh Pegawai Pengurus Pilihan Raya DUN Layang-Layang Abdul Halim Abd Manap di Dewan Muafakat Majlis Daerah Simpang Renggam pada 10.45 malam ini.

Ketika ditemui pemberita, Abdul Mutalip menzahirkan penghargaan dan kesyukuran kepada pengundi kerana diberi kepercayaan untuk memikul tanggungjawab sebagai wakil rakyat di DUN berkenaan.

Bekas Pengerusi Jawatankuasa Agama dan Warisan Negeri Johor itu juga merakamkan terima kasih kepada pimpinan BN dan UMNO peringkat pusat serta negeri kerana diberi peluang untuk kembali menjadi calon di DUN Layang-Layang.

“Ini adalah masa untuk kita bekerjasama, mungkin ada perkara yang memerlukan kolaborasi antara Parlimen dan ADUN (Ahli Dewan Undangan Negeri) bagi manfaat rakyat,” katanya.


Terpedaya helah lelaki menyamar polis, guru wanita rugi RM27,550

KUANTAN, 23 Jan. – Seorang guru wanita membuat laporan polis kerana mengalami kerugian RM27,550 akibat diperdayakan lelaki yang menyamar sebagai pegawai polis kononnya dari Ibu Pejabat Polis Kontinjen (IPK) Pahang.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, wanita berumur 57 tahun itu mendakwa dia dihubungi suspek lelaki mengaku sebagai pegawai polis Rabu lalu, yang memberitahu namanya digunakan bagi membuka sebuah akaun bank yang dikaitkan dengan aktiviti penggubahan wang haram.

“Wanita itu mendakwa telah menuruti arahan untuk memberikan maklumat peribadi dan perbankan kepada suspek, kononnya bagi tujuan siasatan kerana bimbang ditangkap jika tidak memberikan kerjasama kepada polis.

“Bagaimanapun selepas wanita itu memeriksa baki akaun banknya pada pagi semalam, dia mendapati ada banyak transaksi pemindahan wang secara atas talian daripada dua akaun bank miliknya ke akaun yang tidak dikenali,” katanya kepada pemberita di sini, hari ini.

Mohd Wazir berkata guru wanita itu membuat laporan di Ibu Pejabat Polis Daerah Raub, kira-kira 220 kilometer dari sini semalam, dan siasatan dijalankan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat dan boleh didenda, jika sabit kesalahan.

Beliau seterusnya menasihatkan orang ramai untuk tidak berkongsi maklumat peribadi dan perbankan menerusi panggilan telefon, termasuk kepada mereka yang memperkenalkan diri sebagai polis atau agensi kerajaan lain, sebaliknya membuat pemeriksaan terlebih dahulu di balai polis berhampiran.


Penyalahgunaan ‘batu’ babit pelajar sekolah di Melaka membimbangkan – EXCO

BANDA HILIR 7 Jun – Penyalahgunaan dadah jenis syabu atau ‘methampethamine’ merupakan angka tertinggi direkodkan dalam kalangan pelajar sekolah menengah di negeri ini.

EXCO Antidadah Negeri, Dr Muhamad Akmal Saleh berkata, berdasarkan ujian saringan kencing secara rawak dari 79 buah sekolah menengah di sepanjang empat tahun lalu dari 2017 hingga 2020 melaporkan 75 pelajar positif syabu dari 92 jumlah keseluruhan dilaporkan positif dadah.

Beliau berkata, ia diikuti 18 dilaporkan terbabit dalam penyalahgunaan ganja manakala dua kes membabitkan dadah jenis opiat telah dilaporkan membabitkan pelajar berusia 13 hingga 17 tahun di negeri ini.

Menurutnya, perkara terbabit perlu dipandang serius oleh semua pihak bagi mengenal pasti bagaimana punca pelajar terjebak dengan najis berkenaan sehinggakan mampu mendapatkan bekalan itu dengan lebih mudah.

“Dalam tempoh empat tahun ini biarpun ada tahun meningkat dan ada tahun berlaku namun kita melihat ini bukan perkara biasa, jadi penguatkuasaan perlu dijalankan sebaiknya bagi membendung perkara ini.

“Kerajaan negeri memandang serius perkara ini kerana ia amat merisaukan, daripada data ini kita kena kenal pasti bagaimana mereka ini boleh mengakses dadah dengan mudah.

“Seperti penyalahgunaan syabu ini merupakan perkara yang sangat merisaukan kerana ia merupakan dadah sintetik yang sangat merbahaya kerana akan terdedah kepada masalah psikotropik dan faktor kesihatan lain,” katanya.

Beliau berkata demikian pada sidang media selepas merasmikan Program Sayangi Hidup Derita Selamanya (SHIELDS) peringkat negeri di Muzium Penjara Malaysia Melaka, di sini, hari ini.

Pada masa sama, beliau menegaskan semua pihak termasuk pihak sekolah, Agensi Anti Dadah Kebangsaan (AADK), Persatuan Mencegah Dadah Malaysia (PEMADAM) serta semua organisasi terlibat perlu berganding bahu bersama kerajaan negeri bagi membasmi isu tersebut.

“Ini perkara serius dan kita akan bekerjasama lagi bersama mereka yang terlibat untuk laksanakan penguatkuasaan besar-besaran di sekolah-sekolah termasuklah ujian saringan air kencing yang akan dijalankan,” katanya.


Pengerusi Bernama terima anugerah ikon kepimpinan jenama Brandlaureate

KUALA LUMPUR 25 Feb – Pengerusi Pertubuhan Berita Nasional Malaysia (Bernama) Senator Datuk Ras Adiba Radzi menerima Anugerah Ikon Kepimpinan Jenama BrandLaureate bagi kategori ikon industri.

Para pemenang diumumkan pada majlis makan malam sempena Anugerah Jenama Terbaik Bumiputera dan Anugerah Jenama Terbaik Halal Dunia The Brandlaureatte 2022 anjuran Yayasan Jenama Dunia untuk memberikan pengiktirafan kepada mereka yang layak.

Tetamu, yang terdiri daripada wakil jenama terkemuka daripada pemimpin pelbagai sektor perniagaan, kerajaan dan korporat selain pemilik, hadir bagi memeriahkan acara itu bersama dengan pemenang bagi kategori kedua-dua anugerah yang turut menerima trofi bersalut emas 24K The BrandLaureate serta sijil.

Presiden Dunia The BrandLaureate Dr KK Johan, dalam ucapan alu-aluannya mengucapkan tahniah kepada pemenang dan menyifatkan mereka sebagai pejuang yang berjaya membangunkan imej jenama masing-masing sehingga menerima pengiktirafan.

“Membangunkan sesuatu jenama ibarat menjaga suatu ikatan perkahwinan, anda perlu terus berusaha mengekalkannya daripada mengalami keretakan. Lindungilah jenama anda seperti anda melindungi perkahwinan anda… begitu juga dengan jenama, kita harus terus berusaha agar perniagaan dan jenama kita terus maju dan berkembang dengan lebih baik,” katanya.

Sementara itu, Ras Adiba menyifatkan anugerah tersebut sebagai penghargaan kepada beliau yang telah berusaha dan tidak pernah putus asa dalam kerjayanya.

“Penganugerahan ini mengajar saya bahawa selama ini sedikit sebanyak (usaha saya) telah memberi inspirasi kepada mereka di luar sana utuk bangkit meskipun mereka adalah daripada golongan kurang upaya, kita kena fokus dan positif.

“Saya selalu beritahu dalam hidup ini, kita kena bangkit dan berusaha bersungguh-sungguh serta membuktikan kebolehan kita, saya rasa (penganugerahan) ini adalah kerana saya tak pernah putus asa,” katanya ketika dihubungi Bernama.

Beliau turut menzahirkan rasa syukur kerana dipilih sebagai pemenang anugerah itu sekali gus berterima kasih kepada individu yang menyokongnya selama ini.


Agong: Integrasi nasional, perpaduan kaum kunci cabaran negara

KUALA LUMPUR 31 Ogos – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah bahawa kesepaduan sosial, integrasi nasional dan perpaduan antara kaum adalah kunci untuk negara menghadapi apa jua cabaran termasuk COVID-19.

Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan hari ini berkata Seri Paduka turut menasihati seluruh rakyat agar terus menjaga kesihatan diri dan turut bersatu padu dalam mewujudkan suasana persekitaran yang selamat demi untuk membendung penularan pandemik itu.

“Seri Paduka berpandangan bahawa sikap segelintir yang tidak bertanggungjawab dengan melanggar prosedur operasi standard (SOP) dan peraturan yang telah ditetapkan akan hanya membawa musibah kepada masyarakat dan turut berupaya menggugat pelan pemulihan negara yang telah dirangka.

“Oleh hal yang demikian, Seri Paduka menasihati rakyat menyedari bahawa usaha mengekang pandemik memerlukan kesepaduan dan kesatuan seluruh rakyat, pemimpin serta kerajaan dengan menolak perbezaan pendapat dan mengenepikan pertikaian politik agar wujud simbiosis erat antara semuanya dalam berjuang untuk membawa negara merdeka dari pandemik yang melanda,” kata Ahmad Fadil.

Ahmad Fadil berkata Al-Sultan Abdullah turut menzahirkan kesyukuran kerana pada usia kemerdekaan negara menginjak ke-64 tahun, perpaduan dan keharmonian rakyat terus menjadi asas kukuh dalam mengekalkan kestabilan, keamanan dan kemakmuran negara.

Datuk Pengelola Bijaya Diraja berkata Seri Paduka bertitah bahawa meskipun sambutan Hari Kebangsaan kali ini merupakan tahun kedua rakyat meraikannya dalam suasana ancaman pandemik COVID-19, namun ia tidak menghalang dan mematahkan semangat patriotisme dan kesatuan untuk terus meraikan hari yang penuh bersejarah.

“Seri Paduka mengajak rakyat mengimbau kembali enam dekad yang lalu di mana semangat patriotisme dan cintakan tanah air telah menyatu-padukan rakyat sekaliannya dengan tekad dan iltizam untuk bangkit menentang penjajah sehingga kemerdekaan yang diidamkan menjadi sebuah realiti.

“Justeru, Seri Paduka menzahirkan pandangan bahawa sekiranya semangat dan roh perjuangan enam dekad yang lalu diterap dan disuburkan kembali pada hari ini, nescaya negara juga berupaya untuk merdeka dari ancaman pandemik COVID-19 buat selama-lamanya,” kata Ahmad Fadil.

Bersesuaian dengan tema sambutan Hari Kebangsaan 2021 iaitu Malaysia Prihatin, Al-Sultan Abdullah turut menyeru kerajaan untuk terus merangka dan menyusun pelan tindakan untuk membantu rakyat yang terkesan dan mengembalikan semula iklim ekonomi yang sihat.

“Seri Paduka turut menyeru Program Imunisasi COVID-19 Kebangsaan (PICK) juga hendaklah terus diperkasa bagi membolehkan negara mencapai imuniti kelompok yang diharapkan. Manakala, rakyat juga sewajarnya turut berpegang teguh kepada prinsip “Malaysia Prihatin” dengan segera mendapatkan vaksin bagi melindungi diri, keluarga dan komuniti,” kata Ahmad Fadil.

Al-Sultan Abdullah turut merakamkan ucapan terima kasih kepada semua petugas barisan hadapan negara merangkumi petugas kesihatan, pasukan keselamatan, penjawat awam, para sukarelawan dan orang perseorangan yang telah menabur khidmat bakti kepada masyarakat dan negara.

Seri Paduka turut mengajak rakyat untuk mengingati dan menghargai para pejuang dan patriot kemerdekaan serta anggota pasukan keselamatan yang telah berkorban sehingga berjaya menyelamatkan negara daripada belenggu penjajah dan seteru negara.

Ahmad Fadil berkata Al-Sultan Abdullah serta Raja Permaisuri Agong Tunku Hajah Azizah Aminah Maimunah Iskandariah turut mendoakan negara terus berada dalam rahmat dan perlindungan Allah SWT daripada segala musibah dan pandemik COVID-19.

Dalam pada itu, Al-Sultan Abdullah turut menzahirkan ucapan selamat menyambut Hari Kebangsaan kepada seluruh rakyat Malaysia di negara ini mahu pun mereka yang berada di luar negara.

“Seri Paduka merafakkan setinggi-tinggi kesyukuran ke hadrat Allah SWT kerana dengan limpah kurnia-Nya telah mengizinkan Baginda dan seluruh rakyat Malaysia untuk bersama-sama meraikan sambutan Hari Kebangsaan bagi 2021,” kata Ahmad Fadil.


Kenyataan media BN lantik lima ahli parlimennya sebagai menteri adalah palsu

KUALA LUMPUR, 27 November – Satu kenyataan media yang tular di media sosial berhubung cadangan supaya lima ahli parlimen dari Barisan Nasional (BN) dilantik sebagai menteri dalam kerajaan perpaduan, disahkan palsu.

Pengerusi BN, Datuk Seri Dr Ahmad Zahid Hamidi yang membuat penafian barhubung kenyataan media itu menerusi facebook rasminya, turut berkongsi pautan daripada ‘page‘ Barisan Nasional mengenai kenyataan palsu berkenaan.

Dalam kenyataan media palsu yang tersebar itu, lima ahli Parlimen BN dicadangkan agar dilantik sebagai menteri ialah Datuk Seri Mohamad Hasan dilantik sebagai Menteri Dalam Negeri; Datuk Seri Johari Abdul Ghani (Menteri Kewangan); Datuk Azalina Othman (Menteri Hal Ehwal Undang-Undang); Datuk Mohamed Khaled Nordin (Menteri Pelajaran) dan Datuk Mohamad Alamin (Menteri Kerja Raya).


Pos gabungan akan dibina di Pulau Ketam, cegah kemasukan pendatang tanpa izin, penyeludupan

PELABUHAN KLANG 28 April. – Satu pos gabungan keselamatan akan dibina di Pulau Ketam, di sini, untuk dijadikan pangkalan agensi keselamatan melakukan tugasan dan rondaan mencegah kemasukan pendatang tanpa izin serta kegiatan penyeludupan dengan lebih berkesan.

Penolong Pengarah Pengoperasian Pasukan Gerakan Am Jabatan Keselamatan Dalam Negeri dan Ketenteraman Awam Bukit Aman Superintendan Ahmad Radzi Hussain berkata, pembinaan pos gabungan itu telah mendapat kelulusan Perdana Menteri Tan Sri Muhyiddin Yassin semasa sidang Majlis Keselamatan Negara, baru-baru ini.

“Walaupun Pulau Ketam ini merupakan kawasan paya bakau, pihak Pasukan Polis Marin, Agensi Penguatkuasa Maritim Malaysia, Navy (Tentera Laut Diraja Malaysia) sentiasa melakukan rondaan bagi mencegah kemasukan pendatang tanpa izin.

Perdana Menteri telah meluluskan peruntukan RM5.4 juta untuk membina ‘floating barge’ (barj apung) Pulau Ketam yang mana ia akan dijadikan pusat untuk agensi keselamatan bertugas dan rondaan dapat dilaksanakan dengan lebih berkesan,” katanya kepada pemberita di sini hari ini.

“Jadi ia akan jadi satu pusat dan juga satu markas taktikal untuk semua agensi keselamatan yang beroperasi di Pulau Ketam ini,” katanya.

Beliau berkata pihaknya juga bercadang agar pos gabungan keselamatan berkenaan dibina di perairan Pulau Lima yang menjadi pintu masuk ke Pulau Ketam.


Melaka terima nilai FDI, DDI tertinggi pada 2022 – KM

SERI NEGERI 14 Mac – Kerajaan Negeri berjaya mencapai sasaran kemasukan pelaburan langsung asing (FDI) dan pelaburan langsung domestik (DDI) berjumlah RM8.6 bilion bagi tahun lalu.

“Ini satu pencapaian yang membanggakan dan diharap tahun ini kita dapat menarik lebih banyak pelabur yang boleh memberi manfaat kepada
rakyat di negeri ini.

“Bagi memastikan kerancakkan sektor pelaburan di Negeri Melaka, penyertaan pihak swasta amat disokong.  Kita menggalakkan pelaburan berkualiti yang menekankan pembangunan mampan.

“Keutamaan akan diberikan kepada bidang sedia ada dan pertumbuhan baharu yang memiliki nilai tambah tinggi, diterajui teknologi termasuk pembuatan semikonduktor berteknologi tinggi,” katanya.

Beliau berkata demikian ketika berucap bagi Usul Terima Kasih Tuan Yang Terutama Yang di-Pertua Negeri Melaka ‘Mengupaya Potensi, Memacu Kemakmuran Negeri’ pada Persidangan Pertama, Pengggal Kedua, hari kedua Dewan Undangan Negeri (DUN) Melaka Ke-15, di sini, hari ini.


87 peratus pengundi awal tunai tanggungjawab hari ini

JOHOR BAHRU, 8 Mac – Sebanyak 87 peratus atau 18,625 individu telah melaksanakan tanggungjawab mereka bagi pengundian awal Pilihan Raya Negeri (PRN) Johor yang berlangsung hari ini.

Setiausaha Suruhanjaya Pilihan Raya Datuk Ikmalrudin Ishak berkata pengundi awal itu terdiri daripada anggota Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA), serta pasangan masing-masing.

“SPR merakamkan ucapan tahniah dan syabas kepada semua Pegawai Pengurus Pilihan Raya dan pasukan kerana telah menjalankan tanggungjawab dengan amat baik,” katanya dalam kenyataan di sini hari ini.

Beliau juga menzahirkan penghargaan kepada pihak PDRM, ATM, Kementerian Kesihatan, Majlis Keselamatan Negara, Pihak Berkuasa Tempatan, media dan semua pihak yang terlibat atas segala kerjasama dan sokongan yang diberikan kepada SPR.


KKM lanjut kontrak petugas kesihatan tamat tahun ini

Ketua Setiausaha KKM Datuk Seri Mohd Shafiq Abdullah dalam satu kenyataan hari ini memaklumkan Suruhanjaya Perkhidmatan Awam pada 26 dan 28 Jan lepas bersetuju meluluskan pelantikan semula secara kontrak 1,243 Penolong Pegawai Perubatan Gred U29, melibatkan graduan Institut Latihan KKM yang tamat kontrak pada 2 Feb.

“Pemakluman mengenai pelanjutan kontrak ini telah pun dimaklumkan kepada Ketua Jabatan. Tawaran pelanjutan kontrak bagi kohort lain yang tamat kontrak dalam tahun 2022 akan dibuat secara berfasa sebaik perakuan KKM diluluskan oleh agensi pusat dan Suruhanjaya Perkhidmatan Awam,” katanya.

Mohd Shafiq berkata pelanjutan kontrak ini dibuat mengambil kira situasi negara dalam peralihan dari fasa pandemik ke fasa endemik dan usaha memulihkan perkhidmatan tertangguh akibat pandemik COVID-19.

Merujuk kepada artikel disiarkan sebuah akhbar semalam bertajuk “Giliran Penolong Pegawai Perubatan Mogok Esok?”, beliau berkata KKM menghargai peranan penting Penolong Pegawai Perubatan di KKM bersama barisan hadapan lain khususnya dalam menangani pandemik.  – BERNAMA


Penting perkasa pemimpin wanita muda – Muhyiddin

KUALA LUMPUR, 13 Mac – Tan Sri Muhyiddin Yassin menggesa pemimpin di semua organisasi, sama ada dalam kerajaan atau bukan kerajaan, parti politik dan sektor korporat, supaya mengenal pasti, meningkatkan dan memperkasakan pemimpin wanita muda.

“Saya yakin pemimpin wanita muda kita hari ini akan menjadi pemimpin hebat esok. Kita perlu berhenti meragui potensi mereka kerana sudah terbukti bahawa wanita juga dapat menjadi pemimpin yang lebih baik, ” kata beliau dalam ucaptama pada forum pemimpin wanita, “Rise 2021: Future Female Leaders Forum “ bertemakan “Women, The Key To A Brighter Future” di sini hari ini.

Beliau berkata memperkasa wanita lebih dari sekadar memberi kata-kata semangat tetapi juga mengakui bahawa ada cabaran budaya dan sistemik yang dihadapi wanita dalam kehidupan seharian mereka semata-mata kerana gender.

“Memperkasa wanita bermaksud kita tidak boleh menjadi penonton terhadap fakta ini tetapi menjadi orang yang secara aktif memberikan sokongan berterusan kepada wanita untuk mengatasi cabaran tersebut dan mencipta perubahan untuk dunia yang adil dan saksama,” tambahnya. – BERNAMA


Muhyiddin santuni peniaga kecil di Medan Niaga Satok

KUCHING 2 April – Perdana Menteri Tan Sri Muhyiddin Yassin hari ini meninjau operasi peniaga kecil di Medan Niaga Satok, antara kompleks perniagaan terbesar untuk usahawan kecil di negara ini.

Lawatan Perdana Menteri selama kira-kira 45 minit bagi menyantuni peniaga di pusat perniagaan itu, turut diiringi isteri, Puan Sri Norainee Abdul Rahman, Ketua Menteri Sarawak Datuk Patinggi Abang Johari Tun Openg dan beberapa menteri Persekutuan dan negeri.

Medan Niaga Satok dirasmikan oleh Muhyiddin pada 28 Januari 2013 sewaktu beliau menjadi Timbalan Perdana Menteri dan merupakan projek usaha sama antara kerajaan Sarawak dan Lembaga Pemasaran Persekutuan (FAMA).


85 jemaah haji dirai

RIM 23 Jun – Ahli Dewan Undangan Negeri (ADUN) Rim meraikan seramai 85 jemaah yang bakal menunaikan haji di Masjid Kelubi Jasin, baru-baru ini.

“Sesungguhnya rakan RIM saya sangat bersyukur dan berterima kasih atas sumbangan yang diberikan,” katanya menerusi satu hantaran di Facebooknya baru-baru ini.

Turut hadir meraikan jemaah haji itu adalah Ahli Parlimen Jasin, Datuk Seri Ahmad Hamzah dan ADUN Sungai Rambai, Siti Faizah Abd Azis.


ProtectHealth, TERAJU promosi Skim Peduli Kesihatan Kumpulan B40

KUALA LUMPUR, 24 Mac – ProtectHealth Corporation Sdn Bhd (ProtectHealth) dan TERAJU Bumiputera Corporation (TERAJU) menandatangani Memorandum Persefahaman (MoU) bagi mempromosikan kesedaran mengenai Skim Peduli Kesihatan Kumpulan B40 (PeKa B40).

Menerusi MoU itu, TERAJU akan mengenal pasti klinik yang akan menyertai program dijalankan bagi meningkatkan jangkauan kepada komuniti Bumiputera B40 seluruh negara.

ProtectHealth adalah pentadbir skim penjagaan kesihatan untuk PeKa B40 iaitu satu inisiatif untuk menangani trend penyakit tidak berjangkit (Non-Communicable Disease – NCD) semakin meningkat, khusus dalam kalangan penduduk berpendapatan rendah.

Matlamat utama PeKa B40 adalah untuk pengesanan dan intervensi awal NCD, namun kos penjagaan kesihatan yang melambung tinggi disebabkan banyak faktor, menjejaskan kumpulan B40.

Ketua Pegawai Eksekutif ProtectHealth, Datuk Dr Anas Alam Faizli berkata melalui program PeKa B40 penerima yang layak memperoleh manfaat pemeriksaan kesihatan dan bantuan alat perubatan percuma, insentif melengkapkan rawatan kanser serta tambang pengangkutan.

“ProtectHealth adalah organisasi pertama di negara ini yang berjaya membeli perkhidmatan daripada kedua-dua penyedia penjagaan kesihatan awam dan swasta sekali gus memberikan penjimatan kos besar kepada kerajaan.

“Fokus kita adalah membawa PeKa B40 lebih dekat kepada masyarakat melalui kerjasama TERAJU, melalui MoU ini juga dapat meluaskan akses program PeKa B40 ke seluruh negara,” katanya menerusi satu kenyataan.

Beliau berkata TERAJU sebagai rakan strategik akan meningkatkan rangkaian ProtectHealth dalam mendekati lebih ramai penerima manfaat yang layak untuk menikmati faedah PeKa B40.

Sementara itu, Ketua Pegawai Eksekutif TERAJU, Md Silmi Abd Rahman berkata, MoU itu contoh terbaik di mana sistem penyampaian kerajaan dapat diperluaskan kepada semua lapisan melalui ekosistem TERAJU kepada komuniti B40 Bumiputera yang kurang berkemampuan.

“Di Sabah saja, program PeKA B40 ini dianggarkan akan memberi manfaat kepada lebih 400,000 Bumiputera, manakala di Sarawak pula dianggarkan seramai 480,000 orang bakal
mendapat manfaat daripada program ini.

“TERAJU akan terus memberi penekanan kepada inisiatif keselamatan sosial ini ke negeri lain dan menjadikannya sebahagian daripada program libat urus kami selaku agensi penyelaras utama di samping membantu meningkatkan status ekonomi Bumiputera,” katanya.

Untuk rekod lebih 567,956 orang daripada kumpulan B40 disaring dibawah program PeKa B40, namun masih terdapat 5.9 juta rakyat Malaysia yang layak dan belum menyertai program PeKa B40 itu.


Golongan memerlukan tidak terpinggir – Mohd Ridhwan

BUKIT KATIL 6 Mac – Jawatankuasa Pembangunan dan Penyelarasan Dewan Undangan Negeri (Japerun) Bukit Katil terus mendekati penduduk bagi mengenal pasti segala permasalahan dihadapi penduduk di kawasan itu.

Penyelaras Dewan Undangan Negeri (DUN) Bukit Katil, Datuk Mohd Ridhwan Mohd Ali berkata, pihaknya akan mengadakan lawatan atau turun padang bagi memastikan golongan memerlukan di DUN itu tidak dipinggirkan.

“Dalam keadaan ekonomi sekarang mungkin ramai golongan yang memerlukan bantuan, sebab itu jika ada sumbangan ia akan disalurkan kepada mereka yang benar-benar layak,” katanya.

Beliau berkata demikian pada sidang media selepas Majlis Pengagihan Bantuan Ramadan dan Syawal serta Pengagihan Fidyah bagi tahun 2023 di Kompleks Japerun Bukit Katil di sini, hari ini.

Terdahulu Mohd Ridhwan menyampaikan bantuan kepada seramai 431 penerima yang mana 13 penerima adalah kategori fakir dan 418 penerima kategori miskin.

Ujarnya bantuan fidyah yang turut diberikan kepada fakir merupakan hasil bayaran denda yang dikenakan terhadap saudara Islam yang meninggalkan puasa dalam tahun-tahun sebelum.


Tiga sekeluarga ditahan disyaki edar ganja, heroin

BUKIT MERTAJAM, 27 Jan – Polis berjaya menumpaskan sindiket pengedaran dadah dengan penahanan suami isteri dan anak lelaki mereka serta merampas ganja dan heroin bernilai RM53,265 dalam dua serbuan di Seberang Perai Tengah, di sini Selasa lepas.

Timbalan Ketua Polis Daerah Seberang Perai Tengah Supt Mohd Noor Daud berkata bertindak hasil maklumat dan risikan yang dijalankan, polis melancarkan serbuan di sebuah taman permainan di Bukit Minyak pada 9 pagi dan menahan seorang lelaki berusia 49 tahun.

“Polis merampas satu ketulan mampat ganja seberat 7.2 gram (g) bernilai RM550 bersama lelaki itu dan siasatan awal polis mempercayai lelaki berkenaan yang juga seorang buruh berada di taman permainan tersebut bagi menunggu pelanggan.

“Susulan penahanan itu, polis menyerbu sebuah rumah teres dua tingkat, kediaman sekeluarga berkenaan di Bukit Mertajam pada 10.30 pagi hari sama dan menahan isteri lelaki tersebut yang berusia 53 tahun serta anak lelaki mereka berusia 23 tahun,” katanya pada sidang akhbar di sini hari ini.

Beliau berkata polis merampas empat ketulan mampat ganja seberat 1,363g dan 18 peket heroin seberat 2,209g yang dianggar bernilai RM52,715 di rumah itu.

Mohd Noor berkata keluarga berkenaan disyaki aktif dalam sindiket itu sejak Januari tahun lepas bagi pasaran sekitar Seberang Perai Tengah dan polis turut menyita dua motosikal daripada mereka.

Menurut Mohd Noor ujian air kencing mendapati semua mereka negatif dadah namun lelaki pertama yang ditahan mempunyai sembilan rekod lampau dadah serta jenayah dan anaknya pula memiliki dua rekod berkaitan dadah.


PM tiba di Istana Negara untuk menghadap Agong pagi ini


COVID-19: SPR akan tambah pusat daerah mengundi, saluran mengundi jika PRU15 diadakan

KUALA LUMPUR, 16 Dis – Suruhanjaya Pilihan Raya (SPR) akan menambah pusat daerah mengundi dan saluran mengundi bagi menggalakkan rakyat supaya keluar mengundi sekiranya Pilihan Raya Umum Ke-15 (PRU15) diadakan dalam suasana kebiasaan baharu berikutan pandemik COVID-19.

Timbalan Menteri di Jabatan Perdana Menteri (Parlimen dan Undang-undang) Datuk Shabudin Yahaya berkata perkara itu akan dilaksanakan bagi mengatasi kebimbangan dalam kalangan pengundi berikutan pandemik COVID-19 yang dilihat belum berakhir.

Penambahan pusat daerah mengundi dan saluran mengundi akan membantu percepatkan proses mengundi (selesai awal) selain memberi jaminan kepada pengundi agar keluar mengundi dengan selamat,” katanya pada persidangan Dewan Negara, di sini, hari ini.

Beliau berkata demikian menjawab ketika soalan tambahan Senator Idris Ahmad mengenai usaha kerajaan bagi menambah keyakinan pengundi untuk keluar mengundi sekiranya pilihan raya umum dilaksanakan walaupun pandemik COVID-19 belum berakhir.

Terdahulu ketika menjawab soalan asal Idris mengenai tahap kesiapsiagaan SPR melaksanakan PRU dalam suasana kebiasaan baharu, Shabudin berkata prosedur operasi standard (SOP) PRU dalam pencegahan pandemik COVID-19 telah dikeluarkan Kementerian Kesihatan dan Majlis Keselamatan Negara.

“Garis panduan pencegahan COVID-19 itu disesuaikan dengan arahan semasa Perintah Kawalan Pergerakan di bawah Akta Pencegahan dan Pengawalan Penyakit Berjangkit 1988 (Akta 342) dan telah diguna pakai pada Pilihan Raya Kecil (PRK) Dewan Undangan Negeri (DUN) Chini, PRK DUN Slim serta Pilihan Raya Negeri Sabah,” kata Shabudin.- BERNAMA


UDA komited perkasa usahawan tempatan

Katanya penubuhan Malaysia Entrepreneur Hub, Program Insentif Usahawan UDA (PIUU), UDA One Stop Retail Centre MARI Mart, UDA Craft Corner KIRANA dan UDA Niaga dilihat mampu membantu golongan itu untuk mengembangkan lagi perusahaan mereka.

“Lokasinya berhampiran dengan tarikan utama seperti Perkampungan Tradisional Kampung Morten, Jambatan Kampung Morten, Melaka River Cruise dan Menara Taming Sari,” katanya.

Beliau berkata demikian dalam ucapannya pada Program Lawatan Menteri Pembangunan Usahawan dan Koperasi (KUSKOP), Datuk Ewon Bendmedick ke Morten Walk, Kampung Morten, di sini, semalam.

Turut hadir, Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh serta Exco Perumahan, Kerajaan Tempatan dan Alam Sekitar negeri, Datuk Zaidi Attan.

“Antaranya Heritage Walk, Jalan Sultan Ismail dan Odeon Walk, Jalan Tuanku Abdul Rahman di Kuala Lumpur serta Kuala Terengganu Golf Resort, Terengganu dengan peruntukan pembangunan bagi setiap hab dianggarkan sebanyak RM10 juta.


Kompleks Perahu Layar dinaik taraf, beri tumpuan SUKMA

GADEK 12 Mac – Kerajaan Negeri akan menumpukan pembaikan semula Kompleks Perahu Layar sebagai persediaan atlet Sukan Malaysia (SUKMA) menjalani latihan di kawasan itu.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, bangunan itu merupakan antara tumpuan Kerajaan Negeri bagi menaik taraf fasiliti sedia ada di Melaka sebagai persediaan atlet mendepani sukan dwi tahunan itu.

Jelasnya, setakat ini permohonan untuk peruntukan daripada Kerajaan Pusat telah dilaksanakan membabitkkan kos sebanyak RM 7.6 juta bagi keseluruhan fasiliti SUKMA di Melaka.

“Kita melaksanakan permohonan sebanyak RM4 juta bagi membaik pulih kompleks terbabit seperti dom perahu layar selain apa yang kita dapati adalah kerosakan lain seperti bumbung dan sebagainya perlu diperbaiki selewat lewatnya pada tahun hadapan.

“Perkara ini akan di beri perhatian bagi memastikan atlet mampu menjalankan latihan mereka di kompleks itu di mana ia merupakan lokasi kedua terbesar di Malaysia selepas Langkawi, Kedah,” katanya.

Beliau berkata demikian pada sidang media selepas merasmikan Majlis Penutup Latihan Kesiapsiagaan Awam Menghadapi Bencana Bersama Komuniti Di Kawasan Dun Gadek diadakan di Balai Raya Kampung Gadek, di sini hari ini.

Terdahulu dalam program diadakan itu seramai 60 warga komuniti kampung itu telah menyertai program pendedahan ilmu asas pertolongan cemas dan penyelarasan rawatan awal dan bantuan yang sewajarnya ketika situasi banjir berlaku.

Mengulas lanjut, Shanmugam berkata, kemudahan fasiliti SUKMA akan diberi perhatian bagi memastikan kemudahan itu dapat menjamin atlet menjalani latihan dengan selesa dan kondusif.

Katanya, beberapa lokasi lain turut diberi tumpuan malah fasiliti sukan am di negeri ini juga akan dibaiki membabitkan kawasan kawasan perkampungan dan penempatan.

“Kita ingin lahirkan atlet muda maka fasiliti di kampung kena naik taraf semula, contohnya jika mereka (anak muda) mahu main sepak takraw maka ia perlu ada satu gelanggang yang selesa untuk mengasah bakat mereka,” katanya.


Tangguh program tidak berkaitan PdPR bagi kurangkan beban guru- NUTP

KUALA LUMPUR 7 Jun – Kesatuan Perkhidmatan Perguruan Kebangsaan Semenanjung Malaysia (NUTP) meminta Kementerian Pendidikan (KPM) menangguhkan beberapa program buat sementara waktu bagi membolehkan guru memberi tumpuan penuh kepada Pengajaran dan Pembelajaran di Rumah (PdPR).

Setiausaha Agung NUTP Harry Tan Huat Hock berkata, sekiranya program berkenaan diteruskan, ia hanya akan menambah beban dan mengganggu tumpuan guru semasa pelaksanaan PdPR.

Beliau berkata antara program yang perlu ditangguhkan itu ialah Program Transformasi Sekolah 2025 (TS25); pelaksanaan kurikulum Sains, Teknologi, Kejuruteraan dan Matematik (STEM); Dialog Prestasi; Standard Kualiti Pendidikan Malaysia Gelombang 2 (SKPMg2) dan Penilaian Bersepadu Pegawai Perkhidmatan Pendidikan (PBPPP).

“NUTP mengalu-alukan pelaksanaan program yang telah disusun atur, namun NUTP berpandangan fokus utama pendidikan ketika negara sedang bertungkus-lumus membendung penularan COVID-19 ini adalah dengan memperkukuh lagi pelaksanaan PdPR dengan membuat perancangan yang lebih berstruktur dan tersusun,” katanya dalam kenyataan hari ini.

Justeru, beliau berkata kejayaan pelaksanaan PdPR adalah amat penting supaya tiada murid tercicir dan ketinggalan dalam pendidikan terutamanya murid di kawasan pedalaman dan daripada keluarga kurang berkemampuan.

“Para pendidik perlu memberi tumpuan penuh kepada PdPR kerana murid dilihat masih belum mendapat pendidikan sempurna sejak dua tahun kebelakangan ini akibat COVID-19,” katanya.

Semalam, Menteri Kanan Pendidikan Datuk Dr Radzi Jidin menyatakan sesi pembelajaran selepas cuti pertengahan tahun ini diteruskan dengan kaedah PdPR selama 25 hari mengikut kumpulan negeri masing-masing.


Tujuh lolos dari Penjara Jelebu, seorang sudah ditahan, enam diburu

SEREMBAN, 10 April – Polis menahan seorang lelaki dan sedang memburu enam lagi yang telah meloloskan diri dari Penjara Jelebu dekat sini kira-kira pukul 3 petang ini.

Ketua Polis Daerah Jelebu DSP Maslan Udin berkata Sohaimi Khalid, 50, berjaya ditahan semula di kawasan kebun kelapa sawit di Kongkoi kira-kira dua kilometer dari Penjara Jelebu pada pukul 7 malam.

Beliau berkata enam lagi yang masih diburu ialah Mazlan Samah, 39, Mohamad Aminuddin Khan Mohd Yusof, 28, Shazuan Md Sharif, 32, Mohd Zairizan Zainal, 42, Muhammad Syafiq Rohmat, 32, dan seorang lelaki dikenali sebagai Zainuddin.

Dalam kenyataan di sini malam ini beliau berkata bantuan unit anjing pengesan dari Ibu Pejabat Polis Kontinjen Negeri Sembilan (IPKNS) dan Jabatan Penjara turut digerakkan bagi mengesan kesemua mereka.

Menurutnya selain siasatan berkaitan tindakan suspek melarikan diri, siasatan juga berkisar kepada kemungkinan berlaku kecuaian sehingga menyebabkan orang tahanan meloloskan diri.

Maslan berkata orang ramai dengan maklumat yang boleh membantu polis dalam memburu mereka yang terlibat diminta menghubungi balai polis berhampiran atau menelefon Ibu pejabat Polis Daerah (IPD) Jelebu dengan menelefon 06-6136222 atau Bilik Gerakan IPD Jelebu 06-6137999.- BERNAMA


Kerajaan jamin subsidi haji diteruskan – Idris

PUTRAJAYA, 8 April – Kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan, kata Menteri di Jabatan Perdana Menteri (Hal Ehwal Agama) Datuk Idris Ahmad.

Idris berkata beliau akan berbincang dengan Lembaga Tabung Haji (TH) mengenai kos menunaikan haji bagi seorang jemaah muassasah susulan jangkaan kos mengerjakan haji pada tahun ini meningkat kepada lebih RM25,000 ekoran kenaikan cukai dan caj perkhidmatan baharu yang dikenakan Arab Saudi.

“Subsidi akan kita bagi, insya-Allah. Berapa kita bagi nanti kita akan maklum saya tak boleh umum lagi, benda itu masih embargo,” katanya kepada media selepas Majlis Penyampaian Sumbangan Tabung Kebajikan Hospital Wilayah Persekutuan, di sini hari ini.

Semalam, TH dilaporkan berkata kos menunaikan haji meningkat kepada 12 peratus tahun ini berbanding RM22,900 bagi seorang jemaah haji muassasah pada 2019, mengambil kira kenaikan cukai tambah nilai (VAT) daripada lima peratus kepada 15 peratus dan beberapa caj perkhidmatan tambahan lain.

Idris berkata selepas perbincangan selesai diadakan dengan TH, beliau akan memberi penerangan kepada jemaah menteri yang akan memutuskan jumlah subsidi yang akan diberikan kepada jemaah haji.

Pada majlis hari ini, Idris mewakili Majlis Agama Islam Wilayah Persekutuan (MAIWP) menyampaikan sumbangan wang tunai berjumlah RM1.03 juta kepada 12 hospital dan pusat perubatan di Wilayah Persekutuan untuk membantu pesakit.

Penerima ialah Hospital Canselor Tunku Muhriz, Yayasan Institut Jantung Negara, Hospital Kuala Lumpur, Hospital Putrajaya, Pusat Perubatan Universiti Malaya, Hospital Labuan, Majlis Kanser Negara, Hospital Kanak-Kanak dan Wanita Tunku Azizah, Hospital Angkatan Tentera Malaysia Tunku Mizan, Institut Kanser Negara, Hospital Rehabilitasi Cheras dan Tabung Kebajikan Perubatan Malaysia.

“Sumbangan ini diharapkan dapat dimanfaatkan oleh hospital dan institusi kesihatan untuk membantu para pesakit yang kurang berkemampuan yang memerlukan peralatan perubatan, pembelian ubatan khas dan bantuan am seperti pembedahan atau rawatan susulan,” kata Idris.- BERNAMA


Litar lumba Merlimau buat peminat ‘jiwa kelajuan’ akan dirasmikan esok

MERLIMAU 25 Feb- Sebuah litar lumba yang diinspirasi buat anak-anak muda ‘kaki motor’ akan dirasmikan oleh Ketua Menteri, Datuk Seri Utama Sulaiman Md Ali, esok.

Ahli Dewan Undangan Negeri (ADUN) Merlimau, Dr Muhamad Akmal Saleh berkata, litar di terletak di kawasan perindustrian di Kampung Kilang Berapi itu dibina dengan kos mencecah RM1 juta.

Katanya, tujuan pembinaan litar terbabit adalah untuk membuat stigma buruk terhadap golongan yang mempunyai hobi dan minat dalam sukan permotoran serta kelajuan.

Ujarnya, litar itu akan dibuka kepada semua golongan yang berjiwa kelajuan pada setiap hari dan akan dikenakan bayaran termasuk skim insurans.

“Setiap hujung minggu akan ada program, pada hari biasa pula kalau saja-saja pun boleh, tapi untuk berlumba dalam litar ini perlu memenuhi syarat dengan mematuhi spesifikasi yang ditetapkan seperti mempunyai cermin sisi dan pelbagai lagi.

“Di litar ini juga kita wujudkan skim untuk insurans, duit yang dibayar itu disertakan sekali dengan insurans, hal ini sekiranya berlaku apa-apa kejadian tidak diingini dalam litar terbabit tidaklah mati katak,” katanya.


Isu penyelewengan pengurusan COVID-19 libat peruntukan RM530 bilion – SPRM

KUALA LUMPUR, 9 Disember – Siasatan awal Suruhanjaya Pencegahan Rasuah Malaysia (SPRM) berhubung isu penyelewengan dana berkaitan pengurusan COVID-19 mendapati jumlah peruntukan yang terlibat dianggarkan sebanyak RM530 bilion.

“SPRM telah menerima daripada Kementerian Kewangan mengenai butiran berhubung pecahan dana pakej rangsangan ekonomi yang telah dibelanjakan kerajaan pada 2020 dan 2021 berkaitan pengurusan COVID-19.

Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik COVID-19 itu, pernah dibangkitkan oleh bekas Ketua Menteri Melaka Adly Zahari pada 15 Nov lepas.

Bekas Perdana Menteri Tan Sri Muhyiddin Yassin pula dilapor berkata beliau tidak takut disiasat susulan dakwaan penyelewengan dana kerajaan itu, ketika beliau mengetuai pentadbiran sebelum ini.


PRN Melaka: MT UMNO ada sidang khas malam ini

AYER KEROH 14 Okt – Majlis Kerja Tertinggi (MT) UMNO akan bermesyuarat pada malam ini (Khamis) sebagai persediaan menghadapi Pilihan Raya Negeri (PRN) Melaka, yang dijangka akan diadakan hujung bulan depan.

Ini adalah pertama kali kepimpinan tertinggi UMNO bermesyuarat selepas Dewan Undangan Negeri (DUN) Melaka dibubarkan pada 4 Oktober lalu susulan empat Ahli Dewan Undangan Negeri (ADUN) keluar dari parti kerajaan.

Mesyuarat, yang akan dipengerusikan oleh Presiden UMNO Datuk Seri Ahmad Zahid Hamidi, akan memutuskan sama ada Barisan Nasional (BN) akan bertanding secara solo atau mengadakan kerjasama dengan Perikatan Nasional (PN), yang dianggotai oleh Bersatu dan PAS di Melaka.

Sekiranya UMNO bertanding solo, semua kerusi 28 kerusi DUN Melaka akan menyaksikan pertandingan sekurang-kurangnya tiga penjuru di antara BN, PN dan Pakatan Harapan (PH).

Pengerusi Badan Perhubungan UMNO Melaka, Datuk Seri Ab Rauf Yusoh dan Ketua Menteri Melaka, Datuk Seri Utama Sulaiman Md Ali, yang juga Ahli MKT, akan membentangkan situasi semasa politik negeri, termasuk persediaan jentera berdepan PRN.

Turut hadir Timbalan Presiden Datuk Seri Mohamad Hasan dan ketiga-tiga Naib Presiden – Datuk Seri Ismail Sabri Yaakob, Datuk Mahdzir Khalid dan Datuk Seri Mohamed Khaled Nordin.

PRN Melaka merupakan satu ‘ujian politik’ buat Ismail Sabri, yang menjadi Perdana Menteri di bawah kerajaan PN pada 20 Ogos lalu.

DUN Melaka mempunyai 28 kerusi. PN kini mempunyai hanya 13 kerusi setelah empat ADUN keluar daripada PN. UMNO kini mempunyai 12 kerusi berbanding 14 sebelum ini.


Enggan cerai Puteri Sarah, mahkamah perintah lantik JKP

KUALA LUMPUR, 7 Mac – Mahkamah Rendah Syariah Wilayah Persekutuan di sini, hari ini diberitahu Pengarah filem Syamsul Yusof enggan menceraikan isterinya pelakon Puteri Sarah.

Peguam syarie Roshdan Sujak yang mewakili Syamsul atau nama sebenarnya Mohd Shamsul Md Yusof, 39, berkata pihaknya telah menerima permohonan penceraian itu, namun anak guamnya tidak bersetuju dengan permohonan tersebut.

Pada 16 Jan lalu, Puteri Sarah memfailkan permohonan cerai dengan suaminya secara baik dengan kebenaran mahkamah di bawah Seksyen 47 Akta Undang-Undang Keluarga Islam (Wilayah-Wilayah Persekutuan) 1984 atas alasan mereka tidak ada persefahaman dan berlaku shiqaq berpanjangan serta tidak lagi dapat hidup bersama sebagai suami isteri mengikut hukum syarak.

Sehubungan itu, peguam syarie Datuk Akberdin Abdul Kader yang mewakili Puteri Sarah atau nama sebenarnya Puteri Sarah Liyana Megat Kamaruddin memohon untuk melalui proses hakam keluarga tanpa melalui Jawatankuasa Pendamai (JKP) dalam permohonan perceraian itu.

“Anak guam (Puteri Sarah) mengatakan tiada prospek untuk menyelamatkan perkahwinan, mereka sudah lama tinggal berasingan, tiada komunikasi selain berlaku shiqaq berpanjangan. Oleh itu, pihak kami mohon untuk terus melalui proses hakam keluarga,” katanya.

Jawatankuasa itu terdiri daripada seorang pegawai agama sebagai pengerusi dan dua orang lain iaitu seorang untuk bertindak bagi pihak suami dan seorang bagi pihak isteri dan keutamaan diberi kepada saudara karib pasangan itu.

“JKP akan dipengerusikan oleh pegawai Jabatan Agama Islam Wilayah Persekutuan (JAWI). Tiada keadaan luar biasa untuk terus kepada proses hakam keluarga tanpa melalui proses JKP kerana masih ada sinar dalam hubungan mereka, jadi kita tidak boleh ‘langkau’ proses JKP,” kata Roshdan.

Akberdin kemudian berhujah prospek untuk anak guamnya bersama dengan defendan (Mohd Shamsul) adalah ‘sifar’ kerana defendan sudah lama tidak pulang ke rumah selain berpoligami tanpa meminta izin plaintif.

Roshdan pula menjawab: “Saya mohon mahkamah meneruskan langkah tadi (JKP) dan saya ingin membetulkan fakta bahawa bukan anak guam saya yang keluar rumah tetapi plaintif”.

Akberdin berkata anak guamnya keluar rumah kerana dia dipukul defendan dan plaintif hanya pulang semula ke rumah selepas dipujuk oleh mentua.

Hakim Syarie Akmaluddin Ilyas memerintahkan pasangan itu melantik wakil JKP selepas mendapati tidak terdapat keadaan luar biasa dalam permohonan Puteri Sarah supaya tidak melalui proses JKP, sebaliknya terus kepada hakam keluarga.

“Mahkamah menggunakan bidang kuasa untuk kedua-dua pihak merujuk perkara ini kepada JKP. Saya harap kedua-dua pihak memberi kerjasama kepada JKP kerana ia adalah laporan lengkap untuk diputuskan oleh mahkamah,” kata hakim itu dan menetapkan sebutan kes pada 10 April bagi kedua-dua pihak memaklumkan mengenai laporan JKP.

Pada prosiding itu juga, mahkamah menolak permohonan defendan supaya Puteri Sarah tidak mengeluarkan kenyataan berhubung rumah tangga mereka di luar mahkamah kerana permohonan tersebut adalah pramatang berikutan penghakiman telah dibuat.

Sementara itu, Puteri Sarah ketika ditemui pemberita berkata dia mahu Mohd Shamsul melepaskannya kerana tiada lagi sinar dalam rumah tangga mereka.

“Dia pun dah setahun block (telefon) Sarah, selepas setahun, ini kali pertama Sarah jumpa dia,” katanya dan menambah kejadian dia dipukul pada 2020.


Bajet 2022: Kerajaan peruntuk RM332.1 bilion

Beliau berkata jumlah itu merangkumi RM233.5 bilion bagi belanja mengurus, RM75.6 bilion untuk belanja pembangunan dan RM23 bilion untuk Kumpulan Wang COVID-19


Polis rampas senapang patah, peluru hidup, dadah di Kuala Krai

KUALA KRAI, 19 Mac – Polis menahan seorang lelaki dipercayai pengedar dadah kerana memiliki selaras senapang patah buatan sendiri, peluru hidup dan 60 biji pil kuda dalam kereta di sekatan jalan raya (SJR) di hadapan Sekolah Menengah Kebangsaan  (SMK) Kuala Krai, di sini, Jumaat lalu.

Ketua Polis Daerah Kuala Krai, Superintendan Suzaimi Mohamed, berkata dalam kejadian jam 10.30 malam, anggota yang bertugas di SJR menahan kereta  Perodua Alza dipandu suspek yang bekerja sebagai tukang rumah, dari arah Pasir Kelang menghala ke tempat kerjanya di Gua Musang.

“Pemeriksaan lanjut dalam kenderaan suspek menemukan selaras senapang patah, 32 butir peluru hidup jenis bore 12 dan 60 biji pil kuda yang dipercayai untuk dijual kepada penagih dadah.

“Selain itu, siasatan awal juga mendapati suspek mengaku senapang patah yang dimilikinya itu adalah buatan sendiri dan menggunakannya untuk memburu binatang di hutan sejak April 2022 sehingga sekarang,” katanya pada sidang media di Ibu Pejabat Polis Daerah (IPD) Kuala Krai, di sini, hari ini.

“Suspek ditahan reman selama seminggu sehingga 24 Mac depan dan kes disiasat mengikut Seksyen 39A(1) ADB 1952, Seksyen 15(1)(A) ADB 1952, Seksyen 8 Akta Senjata api (Penalti lebih berat) 1971 dan Seksyen 8(A) Akta Senjata 1960,” katanya.


BN mohon sedikit masa berhubung kerjasama dengan PH – Anwar

KUALA LUMPUR, 21 November – Barisan Nasional (BN) memohon sedikit masa sebelum membuat keputusan berhubung kerjasama dengan Pakatan Harapan (PH) bagi membentuk Kerajaan Persekutuan, kata Pengerusi PH Datuk Seri Anwar Ibrahim.

“Kita juga telah meneliti kenyataan BN bahawa mereka akan membuat keputusan secara satu pasukan dan blok serta semua tandatangan yang dibuat sebelum itu terbatal,” katanya pada sidang media selepas perbincangan dengan wakil BN di sini hari ini.

Calon Perdana Menteri bagi PH itu berkata Pengerusi BN Datuk Seri Dr Ahmad Zahid Hamidi juga tidak menetapkan sebarang syarat termasuk menggugurkan kes mahkamah yang sedang dihadapinya.

Beliau turut menyifatkan kerjasama BN dan PH dalam membentuk Kerajaan Negeri Perak sebagai permulaan positif kerana ia menunjukkan kedua-dua gabungan politik itu mampu bekerjasama.

BNmoKetika ditanya mengenai kebencian yang diuar-uarkan oleh PH terhadap BN semasa kempen Pilihan Raya Umum ke-15 (PRU15), Anwar yang mengakui perkara itu bagaimanapun berkata PH masih memerlukan sokongan parti lain untuk membentuk Kerajaan Persekutuan memandangkan tiada pihak yang memperoleh majoriti mudah.

Pilihan raya pada 19 Nov itu menyaksikan PH memenangi 82 kerusi Parlimen diikuti Perikatan Nasional (73), BN (30), Gabungan Parti Sarawak (22), Gabungan Rakyat Sabah (6), Warisan (3), Bebas (2) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.


Guru meninggal bukan kerana suntikan vaksin COVID-19

SEREMBAN 5 April. – Polis hari ini menafikan maklumat tular menerusi media sosial kononnya seorang guru meninggal dunia selepas mengambil suntikan vaksin COVID-19.

Ketua Polis Daerah Port Dickson Superintendan Aidi Sham Mohamed menjelaskan wanita itu mengalami sawan semasa berada di rumah dan dikejarkan ke Hospital Port Dickson pada 1 April untuk menerima rawatan sebelum disahkan meninggal dunia pada hari berikutnya.

“Ini kerana siasatan awal pihak hospital mendapati mangsa yang meninggal dunia mempunyai rekod rawatan penyakit kronik iaitu sakit kencing manis, jantung dan darah tinggi sejak setahun lepas,” katanya dalam kenyataan di sini.

Sebelum ini, tular di media sosial mengenai wanita berusia 54 tahun yang merupakan seorang guru di Port Dickson meninggal dunia disebabkan pengambilan vaksin.

Aidi Sham menasihatkan orang awam supaya tidak menyebarkan berita tidak benar yang boleh mengelirukan masyarakat, dan tindakan tegas akan diambil di bawah Seksyen 233 Akta Komunikasi dan Multimedia 1988 yang memperuntukkan hukuman denda tidak lebih RM50,000 atau penjara tidak lebih setahun atau kedua-duanya sekali.


Produk Inovasi UTeM raih 13 pingat di PECIPTA 2022

DURIAN TUNGGAL 29 November – Produk inovasi ciptaan kumpulan penyelidik Universiti Teknikal Malaysia Melaka (UTeM) mengungguli Persidangan dan Ekspo Ciptaan Institusi Pengajian Tinggi Antarabangsa (PECIPTA) 2022 dengan merangkul 13 pingat.

PECIPTA 2022 yang berlangsung di Dewan Tuanku Canselor, Universiti Malaysia Kelantan (UMK), Bachok, Kelantan, baru-baru ini menyaksikan lebih 500 produk inovasi dari seluruh dunia.

Naib Canselor UTeM Prof Ts Dr. Massila Kamalrudin berkata, kejayaan itu menjadi rantaian lonjakan jenama UTeM dan pengiktirafan berprestij kumpulan penyelidik yang komited menyemarakkan budaya penyelidikan dan inovasi dunia.

“UTeM mencatatkan kejayaan cemerlang di PECIPTA 2022 dengan pungutan pingat keseluruhan dengan enam pingat emas, empat pingat perak dan tiga pingat gangsa,” katanya.

Enam pingat emas dimenangi menerusi produk High-Q Microwave Resonator Sensor for Material diketuai oleh Ts Dr Maizatul Alice Meor Said, EnauPolyLA (FDM Filament) diketuai oleh Dr Mastura Mohammad Taha, Hygienic Portable Female Urinal Device (HPFUD) diketuai Prof Ir Dr Hambali Arep.

Cool Sound- Cooling Technology Without Refrigerant diketuai Dr Fatimah Al-Zahrah Mohd Sa’at, Smart Sit Stand Exoskeleton diketuai Dr Isa Halim dan Islamic Marketplace Payment Gateway diketuai oleh Prof Madya Ts Dr Mohammed Hariri Bakri.

Empat pingat perak pula diraih menerusi produk Proxy-Based Space Saver (ProSaver), Diebetic Retinopathy Consultant System (DRCS), AI Smart Learning dan Intelligent PD Antenna With Integration of Noise Suppression Patches in Combination with Hybrid PD SOM and Statistical Extraction Features Classification for Power Transfomer.

Sementara itu, tiga pingat gangsa dimenangi menerusi produk Optimization Tools of Refresh Rate and Powder Handling of SLS Process, Optimal Plastics Waste as Oil Solidfier (OPWOS) dan Rullz Precision Cutter.


Tiga dikhuatiri masih tertimbus, dua ditemukan dalam kejadian tanah runtuh

KUALA LUMPUR, 10 Mac – Tiga mangsa dikhuatiri masih tertimbus manakala dua lagi telah dijumpai dalam kejadian tanah runtuh di Taman Bukit Permai 2, Ampang di sini hari ini yang melibatkan 15 rumah dan 10 kereta.

Pengarah Jabatan Bomba dan Penyelamat Selangor Norazam Khamis berkata sebuah jentera dengan sembilan anggota daripada Balai Bomba dan Penyelamat Pandan bergegas ke tempat kejadian sebaik menerima panggilan kecemasan pada pukul 5.54 petang.

“Mangsa pertama berjaya dikeluarkan pada 6.54 petang dan hanya mengalami cedera ringan manakala mangsa kedua seorang wanita telah ditemui pada 7.53 malam dan kerja-kerja mengeluarkan mangsa sedang dijalankan,” katanya ketika dihubungi Bernama.

Sementara itu, Ketua Polis Daerah Ampang Jaya ACP Mohamad Farouk Eshak berkata setakat ini masih terdapat tiga lagi mangsa yang tertimbus dan kerja-kerja mencari sedang dijalankan.

Tinjauan Bernama di lokasi mendapati pasukan penyelamat terdiri daripada pasukan bomba, Angkatan Pertahanan Awam dan Jabatan Sukarelawan Rakyat sedang sibuk menjalankan kerja-kerja mencari dan menyelamat mangsa yang masih belum ditemukan.


Harga ayam mula tunjuk trend penurunan

PUTRAJAYA, 19 Julai – Pemantauan harga ayam semasa oleh Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) mendapati, harga runcit ayam standard telah mula menunjukkan trend penurunan di pasar besar dan pasar raya, bermula 1 hingga 17 Julai.

Pengarah Penguatkuasa KPDNHEP Datuk Iskandar Halim Sulaiman dalam kenyataannya hari ini berkata, trend berkenaan adalah selari dengan penurunan harga ladang ayam hidup, yang menunjukkan penurunan harga pada minggu kedua Julai antara RM4.50/kg hingga RM5.40/kg, daripada minggu pertama iaitu RM5.20/kg hingga RM6.10/kg.

“Harga ayam standard pada Julai 2020 adalah antara RM8.00/kg hingga RM8.50/kg dan telah menurun pada minggu kedua dengan harga RM7.60/kg hingga RM7.90/kg,” katanya lagi.

Iskandar Halim berkata, KPDNHEP akan terus memantau bekalan dan harga ayam semasa di pasaran, supaya pengguna dapat memperoleh ayam dengan harga yang berpatutan.

Jelas Iskandar Halim, pemantauan dilaksanakan di bawah perundangan Akta Kawalan Harga dan Anti-Pencatutan (AKHAP) 2011, untuk mengenal pasti peringkat rantaian pembekalan yang memulakan punca kenaikan harga ayam, serta mengesan sekiranya wujud aktiviti anti-pencatutan.

Katanya, sebanyak lapan kertas siasatan telah dibuka ke atas peniaga-peniaga ayam yang disyaki melakukan kesalahan mencatut dalam pemeriksaan yang dilaksanakan dalam tempoh 17 Jun hingga 30 Jun.

“Semua kertas siasatan tersebut sedang dalam siasatan lanjut untuk melengkapkan dokumen pembuktian, sebelum dirujuk kepada Timbalan Pendakwa Raya KPDNHEP,” tambahnya lagi

Jelas Iskandar Halim, lapan kes ini melibatkan empat peruncit di pasar awam Melaka dan empat pemborong ayam, iaitu satu di Melaka dan tiga lagi di Kuala Lumpur. Semua kes tersebut sedang disiasat di bawah Seksyen 14(1)  AKHAP.- BERNAMA


Malaysia kekal kompetitif tarik pelaburan asing pasca COVID-19

KUALA LUMPUR 27 Sept. – Malaysia kekal kompetitif untuk menarik pelaburan asing dalam tempoh pasca COVID-19 berdasarkan prestasi yang meyakinkan pada tahun ini berbanding tahun lalu, kata Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali.

Beliau bagaimanapun tidak menolak anggapan bahawa terdapat syarikat asing yang telah bertindak menarik pelaburan mereka di negara ini berikutan pandemik COVID-19.

“Pelbagai faktor telah diambil oleh syarikat asing untuk memilih destinasi pelaburan mereka termasuklah kos buruh yang rendah, saiz pasaran domestik dan sumber mineral sedia ada,” katanya pada persidangan Dewan Rakyat hari ini.

Beliau berkata demikian bagi menjawab soalan tambahan Fong Kui Lin (PH-Bukit Bintang) mengenai status pelaburan asing yang menarik keluar pelaburan mereka di negara ini berikutan pandemik COVID-19 dan ingin tahu sama ada mereka akan kembali melabur di dalam negara dalam tempoh pasca COVID-19.

Mohamed Azmin berkata, Malaysia telah menarik pelaburan sebanyak RM107.5 bilion meliputi sektor perkilangan, perkhidmatan dan utama bagi tempoh Januari hingga Jun 2021.

Daripada jumlah itu, katanya pelaburan langsung asing (FDI) menyumbang sebanyak 58.1 peratus atau RM62.5 bilion berbanding RM19.8 bilion dalam tempoh sama pada tahun lalu.

Malah, katanya laporan Buku Tahunan Daya Saing Dunia 2021 turut menaikkan daya saing global Malaysia sebanyak dua anak tangga pada kedudukan ke-25 daripada 64 ekonomi, berbanding kedudukan ke-27 pada 2020.

Dalam pada itu, Mohamed Azmin turut mengemaskini angka pelaksanaan Program Imunisasi Industri Kerjasama Awam-Swasta (PIKAS) yang diterajui MITI yang bertujuan meningkatkan kadar vaksinasi pekerja sektor pembuatan.

Sehingga 25 Sept 2021, katanya sebanyak 1.06 juta pekerja telah diberi janji temu di bawah PIKAS iaitu 1,000,826 pekerja telah diberikan dos pertama manakala 899,626 pekerja telah mendapat imunisasi penuh.


Mohd Shukri angkat sumpah sebagai MB Perlis

ARAU, 22 Nov – Ahli Dewan Undangan Negeri (ADUN) Sanglang Mohd Shukri Ramli mengangkat sumpah sebagai Menteri Besar Perlis yang baharu hari ini.

Mohd Shukri, 61, menerima watikah pelantikan daripada Raja Perlis Tuanku Syed Sirajuddin Putra Jamalullail pada Istiadat Pelantikan dan Mengangkat Sumpah Jawatan Menteri Besar Perlis di Bilik Hijau, Istana Arau pada 4 petang.

Pelantikan Pengerusi Perikatan Nasional (PN) Perlis itu sebagai Menteri Besar dipersetujui oleh kepimpinan tertinggi PN yang menyerah watikah lantikan pada Ahad lepas sebelum mendapat perkenan Tuanku Syed Sirajuddin semalam.

PN berjaya membentuk kerajaan negeri selepas menang 14 daripada 15 kerusi Dewan Undangan Negeri selain menyapu bersih tiga kerusi Parlimen iaitu Padang Besar, Arau dan Kangar pada Pilihan Raya Umum ke-15.


Tanco dianugerah projek penambakan tanah di Melaka untuk pelabuhan Tanjung Bruas

KUALA LUMPUR 1 Okt. – Tanco Holdings Bhd menerima Surat Anugerah (LoA) bagi kerja kejuruteraan, perolehan, pembinaan dan penyelesaian cadangan penambakan tanah seluas kira-kira 120 ekar (48.7 hektar) di Melaka berkaitan tambahan pengoperasian Pelabuhan Tanjung Bruas.

Menurut laporan The Edge Markets, LoA itu dianugerahkan Onine Alliance (M) Sdn Bhd (OAMSB) kepada anak syarikat milik penuh Tanco Tanco Builders Sdn Bhd (TBSB).
Perjanjian untuk memperoleh akan dimeterai tepat pada masanya antara pihak-pihak berkenaan projek itu, kata Tanco.

Fasa pertama melibatkan 50 ekar (20.23 hektar) dan dua lagi sebanyak 35 ekar (14.2 hektar) dengan syarat yang ditetapkan Kerajaan Negeri Melaka.

“Peruntukan dan tetapan bagi keutamaan saham tersebut perlu dipersetujui dalam dokumen yang berasingan dan lengkap untuk dilaksanakan antara TBSB atau penamanya dan OAMSB,” katanya.

“Rasional LoA adalah menyediakan sumber pendapatan alternatif kepada Tanco dan anak syarikatnya sekali gus memanfaatkan sektor pembinaan kumpulan tersebut, biarpun sektor ekonomi merundum akibat pandemik COVID-19,” ujarnya.

Pada 8 April, Tanco menerusi Bank Pembangunan Malaysia Bhd (BPMB) dan Kerajaan Persekutuan telah menandatangani perjanjian tambahan dana pemudahcaraannya bagi projek pangsapuri 24 tingkat di Port Dickson bernilai RM124.78 juta yang dijadualkan siap akhir September tahun ini.

Saham Tanco ditutup setengah sen atau 2.13 peratus lebih tinggi pada 24 sen pada 21 September lalu dengan nilai kumpulan hartanah RM393.08 juta.